url: =ZYA in Regirtration kingah\nZYA kipawlna hong picing toto banah na lian tampi kisem in, neihsa zong hong kicing zawdeuhta ahih manin kumpi theihpihna (Registration/rSwfyHkwif) nei leng cih lunggulhna kinei-in kihanciam in kumkhat bang a kihanciam khit December 13, 2013 kumin kum 5 term tawh Nyipyitaw panin Kawlgambup kumpi theihpih kipawlna kingah in sum Ks. 500,000/- kibei hi. Zomi min tawh ZCD Party zom in minam min bulphuh kumpi theihpih kipawlna ahih manin lamdang zong kisa in zong kilungdampha mahmah hi. ZYA kumpi theihpihna Registration (rSwfyHkwiftrSwf) No. pen 2172 hi a, 2018 ciangin (oufwrf;wdk;) a kum ngetbeh tohzel ding ahi hi.\nIndia gam Manipur State, Lamka khuapi ah October 15-17, 2013 sungteng A 3 veina leitungbup Zomi Khawmpi (The 3rd World Zomi Convention) thupi takin kibawl a, Kawlgam lampan a pai nuam khempeuh ZYA in vaihawm in mi (200) kim in kisimthei in, a pai khempeuh in nuam kisa mahmah hi. ZYA min tawh ngeina lam lahna zong kinei thei in, muhnop kisa mahmah hi.\nAll-D ngahte pahtawi kipia\nZYA in sum kicing a kineih zawh loh hangin Zomite itna tawh kiphuan kipawlna zui-in Zomi sungah tan 10 laivuanna ah piltungtuang (All-D ngahte) pahtawina neih ding thukimna tungtawnin kum 2012-2013 kum tan 10 laivanna ah “All-D ngah” Zolia nihte July 11, 2013 ni-in Pangpi SDA biakinn ah pahtawina thupi takin kinei hi.\nZomi Census (914) vai\nKawlgambup milip kisimpina 2014 kumin hong om ciangin Zomi khempeuh kilungam in, cih nading mel a kitheihloh laitak ZCD Party in pan hong la in, hong makai a, ZYA in zong hih theihzah in khut kilenin kisemkhawm pah hi. Hih pen gamvai (politics) hi loin minam vai (Nationality) ahih manin Pasian nasemte tawh khutkilen in na kisema, GZA vaipuak piakna tawh kizui-in Zomi Cencus Committee (Kalay) ci-in ZYA in hih theihzah in na kisem in gamdang panin huhna sum sang 80 (odef;) val kizangkhia a, sum ngah, sum zatnate hih bang sum zang a minam vai na sepna ah muahuai hong sakna uhleh hong pahtakna uh zong kiza hi.\nZYA India le Myanmar vai\nZYA makaipi teng kimuhkhopna pen Lamka khuapi, Simte Hall ah 27 October 2013 ni zingsang 7:00 AM in kinei hi. Hih hun sungah mimal kipulakna le mailam kalsuanzia ding tampitak holimna kinei-in ZYA Indiate hong vak zingan nekkhopna tawh kimuhkhopna vai nuamtakin kizang thei hi.


timestamp: atn

url: =JAN 14, 2017 “Tatiana’ nunzia Ireland gam pan Thupuak: Tatiana ~ MUC\nJAN 14, 2017 “Tatiana’ nunzia Ireland gam pan Thupuak: Tatiana\nAdmin 11:12:00 AM Articles, MISSION NEWS\n“Tatiana’ nunzia Ireland gam pan\nTatiana in Moldova gam ah piang hi. Kum 19 a phakin naupaai-in Ireland gam ah va pheem hi.\nEastern Orthodox thu-um innkuan sung pan a khangkhia ka hi hi. Ka nu, ka pate in hong kikhoppihin, Pasian thu hong hilh uh hi. Tua hun a kipan thu ka ngen thei hi. Pasian in ka thunget hong za hi, ci-in ka um hi. Ka naupan lai-in Saturday tawh kisai laibu khat hong kipia hi. Ahi zongin ko innkuan in ka pawlpite hong piak laibu ahih kei leh sim dingin ka ngaihsun kei uh a, ka hal tum uh hi. Pasian tawh kinai-in Lai Siangtho zong ka simsim uh hi. Pasian tawh kinai semsemin Pasian tawh kisai van khat peuhpeuh a siangtho pah hi, ci-in ka ngaihsun hi.\nPasal ka nei baih hi. Ireland gamah nuntak nuam zaw dingin ka ngaihsun hi. Ireland gamah pai ding ka geel uh hi. Kum 19 ka phakin nunzia hamsatzia ka thei pan hi. Czech gamah ka pai masa uh a, tua panin France gam ka zuan uh hi. Paris khuapi ah kha guk ka om sungin nau ka paai hi. Giak nading om lo, lampi ah giak, nek ding an ngen kawikawi cih bang ahih manin nuntak hamsa mahmah hi.\nNitak khat meileng tuangin England gam ka zuan uh hi. Gamgi ka tun uhteh meileng pai suak nawnlo ahih manin gam sungah ka giak uh hi. A hong kimuh ding ut lo ka hih manun, ippi sungah ka kisel uh hi. Sathau pua meileng khat hong pai-in, tua meileng ah ka tuang uh hi. Meileng sungah nai 11 sung bang ka bu uh hi. Ka gil sunga om naungek pen nungta dingin ka lamen kei hi.\nA sawtteh England gam ka tung thei uh hi. Meileng tung pan ka tuakkhia uh hi. Ka passport uh le sum tawm khat lo buang, a dang bang mah ka nei kei uh hi. Tua bangin Dover ka tung uh hi. Hih khuapi ka tun uhteh Red Cross kipawlnate in a kitangsap bangbang uh hong pia uh hi.\nEngland gam panin mawtaw tuangin Scotland ka tung uh hi. Scotland panin Ireland zuanin ka pai uh hi. Gamgi panin zan tungtawn ka pai uh hi. Khuavak ciangin Ireland gam ka tung thei uh hi. Dublin khuapi ka tun uhteh gambeel mi hihna ka gen pah uh hi. Limerick khuapi ah om dingin ka kituah uh hi. Hih khua Limerick ka tun uhteh tapa khat nei hi.Gammi suahna ka ngah pah uh hi. Hih khua ah ka om sungin kimlepaam tawh kizopna nei-in meltheih zong ka nei uh hi. Hih khua panin Dublin ah kituah dingin ka geel uh hi. Ka meltheihte khat un Dublin khua ah om a meltheihte omna hong hilh hi.\nIrish passport ka ngah khit uhteh Moldova ah om dingin ka pai khia leuleu uh hi. Vanleng tuangcil ding ka hih manin ka patau mahmah hi. Thu ka ngen a, Moldova ka tun uhteh Lai Siangtho khat lei ding ka geel hi. Moldova ka tun uhteh Lai Siangtho bu khat ka lei pah hi. Biakna tawh kisai van tuamtuam zong ka lei hi. Dublin a meltheihte hong piak phone nambat mekin ka hopih leh , tua mite in an ne dingin hong sam uh hi. Ka omna uh kigam la lo, kinai mahmah na hi bilbel hi.\nKa kihopihte uh zong hong hawh uh hi. Lai Siangtho ka sim masakna hong suak ahih manin, thungenin Pasian in a hong theihsak nopte hong hilh dingin thu ka ngen hi. Ka meltheihte tawh anne khawm ding ka kithawi uh a, zu, sa cihte ka lui uh leh, “ko hihte ne lo” hong cih uhteh lamdang ka sa mahmah hi. Bang dingin hihte ne lo, dawn lo na hi uh hiam, ci-in ka dong hi. “ Bang hanga zu dawn lo, voksa ne lo ka hi uh hiam, cih leh Lai Siangtho in tuate nek ding hong phallo hi,” ci-in hong dawng uh hi. Kei zong “Koi munah tua bang kigelh hiam, ci-in ka dong pah hi. Bang pawlpi pan na hi uh hiam” ci-in ka dong hi. “ Seventh-day Adventist”cih pen ka za ngei peuh mah kei hi. Saturday ni-in kikhawm cihte zong ka thei ngei kei hi. Tua bangin kiho-in, na biakinn uah hong kikhawm nung, ci-in ka ngen hi.\nSaturday ni hong tun ciangin kei zong amau biakinn ah kikhawm dingin ka pai hi. Tua kipan Orthodox biakinn ah ka pai nawn kei hi. Topa Pasian in thuman hong theisak ahih manin ka lung a dam hi. 1861 kumin Ireland gamah SDA thuman tung hi. USA gam a om a sanggamte un laibu sim ding khak uh a, tuate a simna tungtawnin Sabbath zui mi 5 tawh SDA pawlpi kipan hi. 1902 kumin pawlpi kiphut a, tu-in biakinn 10 om a, pawlpi mi 783 om hi.\nDublin khuapi a om SDA thu-um mite in biakinn nei zo nai lo hi. Sanginn khan khat sap uh a, tua munah kikhawm uh hi. Tu quarter leitungbup 13 Sabbath School sumpi in Dublin khuapi a om SDA thu-um mite kikhop nading biakinn lam nadingin kipuak ding hi.


url: =Alungdam huai thuumna ~ Peter Suumpi :: ZOMI DAILY\nposted on 13 September 2014 at 8:03 pm Lomkholna: Article, PeterSuumpi, Zingsol\nAkiteen khit uh hang in akingaih lai bang in alawmpa tung ah anuak lai veve hi… Nikhat meltheih te tawh ki muhna neiding in inn pan anih un ading khia khawm uh hi. Inn pan hong pusuak tuung in bel ahioh. Lampi pan alawmnu ahih leh angei bangin nuak hong kipan ta hi. Apasal pen om hithiat in akam tawm mi ahihi. Ahihang tu aa ahihleh apasal zong lungduai zolo hi. Alawmnu lampi laizang ah nusia in inn ah aciah kik hi.\nKhat vei zong ama tung aa aheh ngeilo alawmpa tuni in hibang aa ataisan ciang in khasia lua in lampi laizang ah amah guak khitui luangsa in adin khawl hi. Ahihang numei te ngeina bangin nuak ding cihpen akip let bikbek hi.\nZan 11pm ciang in inn hong ciah kik hi. Inn atun ciang khua zing diipdeep hi. Amah ihmu khin aitam? … aih keh avakna pan hong tung nailo ahitam? Bell tumselo in atawh la in inn ahon sawm leh kongkhak tung ah lai khat ana kisuang amu hi.\n“Nong thum kei leh kilawmlo ding hi” cih lai akigelh amuh ciang aheh hong suak mahmah hi.\nInn sung ah lutin meihong, kong akhak leh kongkhak sung lam ah zong lai khat mu leuleu hi. “Nong thum kik nop kei leh ka but siangtak in nataih sak peuh lecin ngah lel e” cih lai akigelh amuh ciang ahehsuak lua kisa “Bang hang taih zenzen ding ka” ci in alungsim tawh apua hi.\nAkhedap suah in khedap tau ah akoih leh lai khat amu leuleu hi. “Bang nuam mawh aa taih ding” cih akigelh lai amuh ciang anuih hong za kik vat hi. Alungsim sung ah “thum kik ding ee … hi hi hi kalkhat sung khawng hong kinuak ziau ding ai … nang bang kisa” ci in alungsim sung ah aci hi.\nKhutsil maiphiat ding ci in siangthona khan apai leh man tung ah lai na kibelh hi. “Hong bang ci thum ding cih natheih kei leh laibu tau tung aa laibu kawm ah om” cih lai amu hi.\nAmah zong thei nuam lua in laibu tau lam ah atai phei pah hi. Laibu tawh akitep lai dal khat amu hi. “Anung aa laigual nih aging khia in sim in” ci in kigelh hi. Amah zong alai dal ii nunglam a en hi. TV sung aa kilak advertisement khat aa kammal khat amu hi. “Kha sim numei te lungham hun aom pen numei te ngeina hi.”\nTua advertisement laisim in anuih aza hi. Sun thapai aa alungkim lohna teng, kal khat sung khawng hong nuak ning acih angaihsutna te zong hong bei hi.\nAkhut akhe silin lumding in hong kitawi hi. Alang lam ngat in a ihmu alawmpa them zong a hem et kha kei hi. A ihmut ma aa laisim azong satna hangin asimsa laibu sim zom ding in hong kithawi hi. Laibu kawmpan laidal khat hong kia hi.\n“Nang zong nalungnop lohding hong thei mah ing. Kei zong kingaih sutphat huai mah ing. Ka mawhna nong zon laitak ih gal ah kalawmte ka gal muh lian hi. Kei zilel ci aa hong ciamnuih nading uh lampi azon laitak uh ahihciang aa. Ei akinial hipeuh mahlo hi hang. Pasal hisam hiveng… inn ah kazi bangzah in ka ngai aa ka kihtak phialzong apua lam aa mite mai ah maipha ngah nuam hi veng. Zite in ih thu hong manding cihpen pasal khempeuh ilung gulh tek hi ven.”\nTua lai asimkhit ciang akhialh lam akiphawk kik hi. Amah aval lam akiphawk kik hi. Alungnuam lolua in alanglam anga apasal ama lamah ahei phei leh amai ah laikhat anakibelh amu hi. Tua lai tung ah “Hong nam in” ci … 🙂 Peter Suumpi (Zingsol/ iBook.idv.tw\nPrevious: 13.9.2014 Tuni leitung thuthang pawlkhat te\nNext: ZAM pan dahpih pulakna: Dr. Mercy Man Khan Niang


url: =Vanleng tawh akipuaksawm Sazukki leh Sazuksa pawlkhat Airport ah kiman :: ZOMI DAILY\nposted on 17 May 2017 at 8:45 pm Lomkholna: Malaysia, News, Sawltak, World\nMalaysia, Sabah State sung aom Sandakan Airport ah zanni in sasial pawlkhat vanleng tawh akipuaksawm kimankhia cih NST pan kiza hi. Sabah panin Peninsular Malaysia zuanin alengding Air Cargo ah akipuaksawm ahihi.\nZanni Tuesday nitaklam 4:05pm hunpawl in Sandakan Airport ah thunei te’n Box khat avelcian uhciang in asungah sazuk’ ki “Deer Horn” alutawh akithuahlai 2 leh sazuk’ sa “Deer Meat” pawlkhat mukhia uh cihi.\nSazuksa pen agihna akigawm in Kg 11 bang phading kici hi.\nSandakan Wildlife Department officer Hussien Muin in hihvaitawh kisai in tuni Wednesday ni in agenkhiatna ah hih sasial akhakkhia “Sender of the Cargo” pen kithei ahih manin, tuni in thusitding in kisam cihi.\nGamsa “Wildlife Meat” pen phalna omlo illegal export abawlsawmna hangin thu kisit in, Statement kila cihi.\nRelated: Malaysia, Sabah vanzuakna saimai ah Sokval gul khat kiman ~ ZD\n“Wildlife Conservation Enactment 1997” thukhun tawh kizui in gamsa khatpeuhpeuh pen phalna omlo in ki mawkpuak theilo hi. Tuabang in apuasim teitei tepen liausum RM50,000 ahih keileh thong kum 3 bang ki kiasak theihi. Liausum leh thongdaan anih inzong ki piathei hi. ZD Sawltak #zomidaily\nPrevious: Johor Bahru ah Toyota mawtaw nih kiphukha, mi 2 si in adang mi 2 liam\nNext: China ah lingpak namkhat “Aung San Suu Kyi Rose” ci’n min kitamsak


url: =TIMOR-LESTE | January 15 ~ MUC\nTIMOR-LESTE | January 15\nAdmin 7:34:00 PM Articles, MISSION NEWS\nLAMPI THAK TAWN\nAdolfo Monteiro, 40\nKodo village khua om ka pawlpi ka it hi. Sunday ni sialin biakinn ah ka kikhawm hi. Thunget kikhop cihte zong ka pelh ngei kei hi. Pawlpi nasepna khat peuhpeuhah ka kihel den hi. Mario zong ka khua uhah hong pai hi. Ka innah hong hawhin Mario in a gamla khua khatah teeng ahihna hong gen hi. Seventh-day Adventist pawlpi nasem sia khat in Lai Siangtho thu sinpihna nei hihlam zong hong gen a, SDA pawlpi ah ki-ap ahihna thu zong hong gen hi. Topa Ni i cih in Saturday ni hi zaw hi; Sunday hi lo hi, cih thute ka kikum uh hi. Lai Siangtho siksanin Saturday ni in Sabbath ahihna thu ka hilh a, Sabbath thuman amuh nading Lai Siangtho tawh limtakin ka hilh hi.\nKa gen thute a tel nadingin zong thu ka ngen hi. Amah in Sunday ni zui suak ding maw, Sabbath ni tawlnga ding cih a khentel zo kei hi. “Topa aw, lampi lui zui ding maw, lampi thak zui zaw ding, hong hilh in, ci-in thu a ngen hi. Ni thum sung tua bangin thu a nget ciangin zan a ihmut sung mang khat man hi. Ka mai-ah lampi nih hong lak hi. Ka mai-ah a ding mipa in hong hopih in lamlui nusia inla, lam thak zui zaw in, ci-in hong hopih hi.\nZingsang ka khanlawh ciangin ka mangmat ka ngaihsunsun hi. Hih ni mahin Mario hong pai hi. Amah tawh Lai Siangtho kikupna nei dingin a hong sam hi. Huan sung nasep kawmin ka kiho ho uh a, Mario in Lai Siangtho thu sinpihna nei thei hi. Ama hong gen thute in ka lungsim hong lawngkha mahmahin tua ni a kipan Lai Siangtho thusinna zoptoh suak dingin ka khensat hi.\nKha 4, 5 khit ciangin tui ka kiphum hi. Ka zi zong Lai Siangtho ka hilh hi. Amah in khuapih dang mi nihte tui kiphum khawm uh hi. Ka nupa un Adventist upna ka zuih uh a kipan nupa sung nuam ka sa mahmah uh hi. Ka zi tui kiphum khit tawl khat khit ciangin nidang a ka pawlpi lui a makai khat in ka upna uh nusia dingin hong zawn den hi. Ka zi in a nial ciangin ka zi in sat thuaklai hi.\n“Na pasal bek in pawl dangah hong lutpih hi, ci-in ka zi tungah heh mahmah hi. “Na pasal biakna zuihpih zo kei niteh, ci-in a upna nusia dingin ka zi tungah gen den hi.\nKa zi in a dawnkikna-ah “lampi lui nusia-in lampi thak a zui ka hi hi. Hih lampi thak zuih dingin ka khensat khin hi, ci-in dawng kik hi.\n“Ken pasal nei khin. Ka pasal in innkuan sung makaipa hi. Ama upna ka zuihpih ding hi, ci-in dawngkik hi.\nSabbath nusia dingin ka beh ka sanggamte un zong hong gen thapaai den uh hi. Ahi zongin Pasian in ko tungah hoihna tawh kidimin, ka beh ka sanggamte adingin thu ka ngetsaksak uh hi. Pasian in kote tungah hoih mahmah hi. Ka zi tawh ka beh tanaute adingin thu ka ngen uh hi. Ka nu le ka sanggamte nih in Adventist pawlpi sung hong lut uh hi. Ka nasepna panin ka ngah sum tawh Pasian nasepna –ah ka kihel zo kei hi. Ahi zongin midangte tungah ka upna thute ka hawmsawn thei hi. Jesuh kiangah mite paipih ding pen ka masuan hi, cih ka thei hi. Bang hang hiam cihleh mimal khat ciat in Pasian mai-ah manpha hi. Ka muh mi khat peuhpeuh tungah Pasian in hong it hi, ci-in ka gen tangtang hi. Timor-Leste khuapi, Dili ah biakinn khat le pawlsang khat bek om a, tua khua kimteng ah hotkhiatna thu genin ka pawi zelzel hi.\nTu quarter Sabbath School 13na sumpi in Dili khua-a pawlpite huh nadingin kipuak ding hi.


url: =ZYA makai te Australia ah zinding :: ZOMI DAILY\nposted on 12 October 2017 at 1:09 pm Lomkholna: News, Zomi, ZYA\nZomi Khangno Kipawlna (ZYA) Myanmar Zumpi pan ZYA nasep pulakna, ZYA Series Volume II cimawh dongtuakte huhzawhna ding fund zonna DVD hawmkhiatna neih ding in makai mi 4 Australia ah zinna kinei hi.\nHih hun sungteng ah Zogam Zomite mailam ading thulianpi tampi akigel, aki sepzawh nading Thungetna tawh panpih ciatni.\nApai thei makaite,\n1. Pa Kam Suan Mung (ZYA Myanmar GS)\n2. Pa Vungh Za Khup (ZYA Myanmar Sumkempi)\n3. Sia Do Khan Khup (ZYA Yangon Asst Secy)\n4. Sia Muanpi Zomi (ZYA Singer)\nCimawh dongtuakte huhzawh, panpih zawh nading a kibawl ZYA Series Volume II DVD pen Korea, Malaysia, Aizawl, Lamka le Singapore ah tungta hi. Khua dang pawlkhat zong agent ding zon san laitak hi a Minam nasepna ading akipiakhia nuam i omle kilungdam mahmah ding hi.\nHih DVD pen kua man copy lo a, YouTube te ah khah nailoh phot ding in minam mintawh a kithum hihang. Nang DVD original leina tawh mi cimawh dongtuak khat ahuh apanpih na hih manin original DVD mah thapia in i lei ciatding aki zasak hihang.\nAgent hong sepsakte,\nMalaysia ah – ZAM zum le Lia Cingseen tung\nKorea ah – Sia Kampi ZCF makai\nAizawl ah – Zomi Innkuan makaite\nLamka ah – ZYA India makaite\nSingapore ah – ZIS le Lia SB Niangniang\nRelated: ZYA India & Myanmar makaite kimukhawm\nZYA DVD KIHAWM KHIA TA : ZYA in cimawh dongtuakte huh zawh nading lunggulhna tawh i bawl ZYA Series Vol-II pen tu in muntuam gamtuam ah kihawm khia ta a, USA leh Australia gamsungte pen ZYA panin Committee te paisawm ngiat i hih manin kihawm nailo hi. Tua lo tengah kihawmhawm ta ahih manin Zomi a kua mapeuh in tha i piak ciat nading leh Youtube leh Copy bawl loh dingin kithum hi hang.\nOriginal DVD ong leisak khempeuh ZYA nasepna ah lamkhat panin mapang khawm i hi a, Copy peuh tawmnono tawh a leite pen ZYA nasepna alangpang leh anawngkai sakte thapia i hih lam kiphawksak hi hang. ZYA DVD Disc tungah Originalte ZYA ki-at ngiat ding ahih manin nalei veve Original mah leizaw mai-in ci-in deihsakna tawh i kiphawk sak hi.\nPrevious: Nurse khat apumkaihgawp US Police Officer pa nasep ki khawlsakta\nNext: Apaikhawm liailiai innkuan mi 6 mawtaw in anawkgawp laitak Video\nCovid hangin innkuan pihte in hong nutsiat khitteh ~ Cing Van Kim\nThupha leh Gamh ii naak ~ Rev. Mang Tungg Thang


url: =Dahna Pulakna: Mangpha Lia Cing Hau Lun, Kha 7 (Tohing beh) :: ZOMI DAILY\nposted on 2 February 2017 at 1:58 pm UTC+9:30 Lomkholna: Dahpihna, News, ZIUSA, Zomi\nUSA gam, Kansas State, Kansas City khuapi a teng Lia Cing Hau Lun Kha 7 (Tohing beh) in a beisa January 29, 2017 ni-in Kansas City khuapi sunga zato minthang mahmah KU Hospital panin Lungtang natna tawh mual ong liamsanta cihthuizakmanin ZomInnkuan USA kipawlna in nakpitakin kidahpih, ki lainatpih hi.\nLia Cing Hau Lun pen Zogam, Pangsak khuami Pa Thang Ngaih Pau leh Nu Ning Ngaih Dim ten Tapasal 2 leh tanumei 1 a neihna sung uhah amahpen anautumpen ahihi. Pa Thang Ngaih Pau pen Nuntak khuasakna anuamzawding lunggulhna tawh abeisa 2007 kumin USA ongtungin a zi leh atate 2009 kum in USA ongtung uh ahihi.\nPa Thang Ngaih Pau te innkuan pen Kansas City bupphuh Zomite kipawlkhopna Zomi Innkuan Kansas City ah pawlmi kiciankhat leh USA gambup Zomite sihnavaiah luangkiphamnadinga kiphuankhia ZIUSA Genvai kipawlnaah Active member khat ahihna uhtawh kizui-in ZIUSA Genvai thukhun ombangin Lia Cing Hau Lun pen Zomi Innkuan USA kipawlna in USD 10,000.00 (Tulsawm) luangphamnadingin kipiakhiadinga $ 150 man Paakkual khattawhzong Mangphakhakna kinei dinghi.\nHih akipiakkhiat luangphamna sum leh Paakkualte pen USA gamsung muntuamtuampana ZIUSA Genvai thukhunpom pawlmi 8,300 valtekiangpana ongkhakkhop uh sumte ahihmanin Vaphual lungtang neia ZIUSA Genvai ah ma ongpangkhawm Zomipih khempeuhtungah idahna ilunglenna kawmkalpanin lungdamna lianpi iko hi.\nI it mahmah Lia Cing Hah Lun tawh a nunungpen hunzatkhopding pen ongtungding February 04, 2017 (Saturday) ni 10:00AM hun in Highland Park Funeral Home & Cemetery 4101 State Ave, Kansas City, KS 66102 ah Zomi American Church Pawlpite makaihna tawh Rev. Kap za Mang Soona in anunungpen hehnep hunbawlna ong neihpih ding hi. tuakhitciangin tua mun mahah Vuina daitansakna kinei ding hi.\nRelated: Bangladesh Rohingya Refugee te aomna uh kituahsak\nI it mahmah i Nauno ongnusiatna hanga adah akap, alunglengkhuangai Pianna nu leh pa, pianpih sanggam laizomteng leh khuapihtuipih tanaumeltheih, Zomipih Pawlpimi akuamapeuh tungah ibiak Vanglian Pasian khasiangtho in aluang khituite ong nulsakhenla lungnoptawldamna ongguatsak kimciat tahen cih Zomi Innkuan USA kipawlna in thu kongngetpih uhhi.\nZomi Innkuan USA, Inc\nPrevious: Christian Hymn te’ tangthu: Nangmah Tatkhiat Nading\nNext: Indoensia’s Yogyakarta Airport ah vanleng akumlaitak lampialkhia ~ ZD


url: =Endik laikung pan – Agape Digest No.04 – Zomi Agape Church Inc\nEndik laikung pan – Agape Digest No.04\nZomi Agape Church Inc > Zomi Agape Church Blog > Agape Digest > AD04 > Endik laikung pan – Agape Digest No.04\nMarch 14, 2022 by Super Admin AD04, Agape Digest, Endik pawl\nKumthak zawh kha 2 sungin I tenna leitungah thulela tampi hong piang hi. Leitungbup in I buaipih Covid-19 zong veng mannai lo, gam tuamtuam hong kibuai-in gam le gam kidona ciang dong hong piang hi. I lamet loh kal mahin vanman zong hong khang hiathiat hi. Hun haksa kawmkal mah ah Pasian in hong ompihin March (Dota kha) sungah cidamtakin hong tonpih bek thamlo, Zomi Agape Pawlpi kum 7 cinna hun manpha mahmah hong zang theisak Topa tungah lungdam I ko hi. I lo kuanna ciat panin zong i bawngpi nawi a gau pen laitak lah hi-in Anpal i kaihkhop hun zong hong hi hi.\nPawlpi i cih\n“Pawlpi” i cih “CHURCH” kammal pen sanggam Mizote le Falam lamte in “kohhran,” na ci uh hi. Greek kam in, “ekklesia,” hi a, akhiatna pen “Saptuam”, “Sapkhiat”, cihna hi-in Mikang kamin “Call out,” ahi kei leh, “assembly,” zong kici hi. Tua Greek kam “ekklesia,” I khiatna le deihna taktak in, “Saptuam,” mun khat panin mundang khat ah atuam vilvel dinga kisam khia,” cihna ahi hi. Leitung cilesa deihna panin Khasiangtho deihna ah Satan kiang pan Pasian kiangah, Leitung pan in Vantung ah samkhia-in kituamkoih cihna ahi hi.\nThuciam Lui sungah Pawlpi (Church) cih omlo hi. Thuciam Thak sungah Pawlpi (Church) cih kammal azang masa pen Topa Jesuh ahi hi. Mt.16: 18 na sungah “Hih suangpi tungah ka “Pawlpi,” (CHURCH) ka lam ding a… ci hi. Jesuh in ka Pawlpi ci ahih manin Pawlpi pen ei neihsa hilo-in Topa Jesuh neihsa ahi hi. Founder pen Jesuh hi-a, mihing hilo hi. Pawlpi pen Jesuh in ama sisan tawh a tatsa, aleisa hi a, Ama neihsa hi bekthamlo-in a kilamna Suangpi pen Amah (Jesuh) mahmah a hi hi.\nTopa Jesuh asih zawh ni 3 ni-in tho kik a, leitungah ni 40 sung omin van a kah zawh ni 10 ni khit, ni 50 a cinni-in khasiangtho hong kibuasuk hi. Tua pentecost ni-a, Peter thugena tungtawn pan apiangthak, Khasingtho ngah mi 3000te tungtawnin Pawlpi hong piang hi. Peter in Aramic pau tawh thu a gen pen minam 16te in amau pauciatin za uha, Khasiangtho ngahciat uh hi. Tua ahih manin Greek kam in “ ekklesia,” a kici Pawlpi pen a founder Jesuh hi-in, Pawlpi mi(Church member) pen khasiangtho ngah thu ummite khempeuh ahi hi. Namkhat pan gen leng, Pawlpi pen “Khasiangtho hong tun man a, a piang hi,” zong kici thei hi.\nAnpal piakna i etciangin Thuciam Lui sungah anpal (gah masa) peuhmah Siampite khut sung na tungsak uh hi. I pu I pate in lo pan a piang gah masa I min I tangte gitta le pute bek in ne masa uh hi, ci uh hi. Lamphung le Pute kineh zo lo ci uh hi. Pute zahtakna kuama nekma-in anpal peuhmah Pute kholh masa uh hi. Tua mah bangin Pasian I theih teh anpal peuh mah Biakinn kitun masa hi. Tua hi a, thupha hong kipiak manin ankungte hong hoihin gah hong suanga lawhcing himawk I hih manin tua thupha hong pia pen tungah a piang masa, agah masa tawh lungdam ko ihi hi.\nICor. 15: 20 na sungah I et ciangin Jesuh pen misite lak panin a tho masa anpal ahi hi. Topa min tawh anpal I piak ciangin zong Jesuh misite lak pan a tho masa anpal bek hilo-in ama thawhkikna hangin ei thu-um mite khempeuh zong hong thawhpih lai ding ahihna I kipsakna biakpiakna zong ahi hi. Anpal I piak ciangin mi tungah a pik kihi lo-in a thokik anpal masa Jesuh Pahtawina-in Pasian tungah kipia ahi hi.\nA tunga I gennate ommah bangin Pawlpi (Gk. Ekklesia) hong pianna a bulpi le Pawlpi anei pen Jesuh ahih mah bangin Jesuh mahmah anpal, eite tangin Pasian tungah a kipia masa le athokik masa anpal hi a, anpal I piakciangin amah(Jesuh) I pahtawina ahi hi. Amah pen na khempeuh a kipatna le na khempeuh a tawpna, Alpha le Omega ahi hi.


url: =2018 ah bang ih semtam? :: ZOMI DAILY\nposted on 19 December 2017 at 8:53 am UTC+9:30 Lomkholna: Nantalsuan, News, Zomi\nA sawtlo in 2017 hong beiding aa, 2018 hong tung peetmah ta ding hi. Christian te aa ding in, Christmas hunsung a hih man-in, zanvaak(carol service) aa kipan, lasakna (singsong services) leh Christmas bangci bawlding cih tawh kisa henghang hi. Christmas leh kumthak a kizomphial aa, pawi(celebrations) kibawl a hih man-in, nuamkisa mahmah hi. Tuabang kawmkal ah, “Maikum bang kasemtam?”cih kilung ngaikha tadihlo thei hi. Ngaihsut-geelding hun a kicing in, kipia khalo a hih man, kumthak-kiciamna/kilamthakna (new year resolution) ih neihkhak sunsun, sawt kikem zolo hi. Tuaban ah, a diakdiak in Kawlgambang ah cileeng, kumthak zawh nili (4th January) pen suahtaakni/Independence day paulap pong-in, ki nungtolh baihthei hi.\nMipil te-in, “kaltul suannang’ kalkhat tawh kipat kul ci-a, Rome zong nikhat in kilamlo” a cih ih zangei ding hi. Tuplehsawm khat a geelmanlo te-in kipat ma-in,gaallel khol – fail to plan is planning to fail “kici hi. Vaikhat peuh, sepding khatpeuh geelgeelngai kici hi. Zomi ulian minthang khat ii kammal a kigen phadiak pen ” Ngengeel, Ngengeel ing hoihteeitaw ih cihciang semnai tuanlo ing” a cih mahbang in, mikang te-in “Na at-tan maa-in nihvei peuhmah teh hamtang in- Measure twice cut one” na ci hi.\nSeplehbawl pen kigeelleh mazang zaw hamtang kici hi. Mikhangto pawlkhat in, hauhlehzawn na ngawn zong mihingte’ geeldan hi cimai uh hi. Tupna-geelna khat a neite a haupah keizong cimawhlo kici a hihi. Hunkhat lai-in, khamtung-Zogam bang ah, sepding/geelding omlo kici tangialthei mawk hi. Geelloh man-in sepding-omloh in nungzuih hi. Tua nung ah kitasam in ngaihsutna na ngawn siasak aa, vawhlehngawhding kitheilo, depression/moral down-lungkiatgawpna kingah in, cinalopi- khutzaw khezaw in ki omthei hi.\nLeitung thungaihsun-haat Abraham Maslow in, mihing nuntaakna sungah a kisam; nek leh dawn, silh leh teen, bukna inn leh bitna, lawm leh gual cihbang a dawldawl in om na ci hi. Tua a dawldawlte’ a kicin ciang lungmuanna kimuanna-taktak omthei in thalawpna-taktak omtheipan naci hi. Tua a hih man-in a omlo/aneilopi a neibang aa kineihna, dingtangthei nailopi aa lampainuam bekthamlo taipahnopna te-in buaina tampi piangsak thei hi.\nA diakdiak in, a kisam leh deih namnih om aa, ih khantohtheih-taktak nading in, a masa ding leh a nunung ding a muntek ah omsakkul a hihi. Na khempeuh ah lamdawt/shortcut om aa, hoih khinsam lo hi. ” Lamdawt tawnnuam behiang kumkua in tunglo” paunak ih nei hi.\nMimal khatciat, seplehbawl, geellehtup kibanglo mahding hi. A hizong, ih sawmciat geeltheih naciang khatbel a om hi. Laidal tung ah a ki-atngiat geelna leh lungsimgeelna omthei hi. Lungsimgeelna pen sunmang’ a hih keileh ngaihsutna hi-in kimuthei-taktak lo hi. Khentel huai a hihi. Tua hi aa, laidal tung ah mutheih aa, a ki-atngiat geelna pen, thuneu taleh kipatpah theihding in om hi.\nHunkhat lai-in Kawlgam ah, mipil/mitei leh mihau/milian cihbang ki-omsaklo aa, gen/sawlbangmang mihau/ulian bek ki omsak hi. Tua a hihman in, sumbawl paaibawlna zong thuneite tawh kisawhkhalo in a piicing a kilang in, bangmah kisem theilo a hihi. Pilna kisamlua samlo hi. Tua dungzui in, guuk nasepna a tam hi. Guuk nasep cihciang kipawlkhop ding’ a piangtheilo phial a hihi. Tua lungsim in kumtampi hong makaih teh a ngeina suak aa, simtat tangtatding nuamkisa zaw hi. Sepkhopliau-puakkhopzang’ cih kammal pen a kipeeltheilo nopna-dahna bek ah nungta in, sumlehpaai bawlna ah a piicing-in nungtazo nawnlo hi.\nHunthak lam-etna ah, pilna leh kipawlkhopna in muibun mahmahta ding a hihi. Nidang bangnawnlo in, Kawlkumpi in gamsung-gampua sepkhopding thapia mahmah in mipi te samsamta hi. Tukum April kha mahmah inzong Myanmar Investment Commission in notification 13/17 tawh sapna lai khahhia a hihi. Tuate sung ah a thapiak phadiak uh khenpi 20 bang in khen aa, zong lunglut huai mahmah a hihi. Na semnuam te’n zong (Myanmar Investment Commission/ DICA) ah minpia uh aa, tuciangciang Myanmar-consult te’ suahsak na-ah ci-leeng, nasemding minpia 150 om a hihi.\nA hizong Yangon, Mandalayte mah ah, kibusa zawpian leh kilawm hi. Eitawh kinai pen bel Kalay/Kawlpi ah Cinema and Theatres cihbek kimu phot a hihi. A kicingzaw a theinuam te-in, kanteltheihna lamtampi omta a hihi. Midang te-in hong nelhsiah maa-in Kawlpi-Tamu huam leh Khamtung lam-ah geelgeel leeng, sepkhoptheih ding pawlkhat mah a om ding hi.\nKhatguak septheihte sepkawmkawm in, veeng leh paam tawh zong sepkhop kipawl khoploh in, vaithupi kidingzo nawnlo ding a hihi.\nA beisa ciangciang. Zomi te-in ih theihkhaakloh ih hauhpi pen hun hilai bilbel a hih man-in, mailam seplehbawl geelna-ding in’ hunpiak huai mahmah hi. Tua hunte sumhmaai-mawkbeilo in, thupha leh sesum piang ta hen. Tua hi leh Zota te’ selungtai vabang-pil in, ei leh eibek hilo -midangte zong ih huaizozaw kei diam aw. Kawlte’n zong”Gilvah ciang in lungsimhoih/Gamtathoih kikemzobek” ci hi-ven. Nantal’suan\nPrevious: Pakistan ah Sunday kikhop laitak Suicide Bomb ki sukham in mi 9 si, 57 liam\nNext: Malaysia, Klang lei nuaiah numeikhat aguaktang in asisa in kimu\nSum ahilo sum ~ Hau Za Cin\nFlorida Zomi Innkuan Khuado Pawi ah Sapna\nKum tulnih sung Khazih pawlpi etkikna ~ Pau Do Lian


url: =Khualzin ~ Hau Za Cin :: ZOMI DAILY\nposted on 31 January 2010 at 10:25 am Lomkholna: Article, Hauzacin\nTu sungteng khualzinna thu tampi kiza hi. Sia Rev. Pau Khan Khai zinna thu, a tuah thu, a lungdamna thu, a theihthak thu, a ettehhuai asakte hong pulakna thu, ei leh mikangte kizopna leh mabun khopna thu (missionary te sulnung pan) cih pan a dang tuamtuam i za den hi. Lungsim hong phawng in, lungsim hong nuamsak kawm a, meetna tampi hong pia in, theihna tampi hong behlap hi. Tua mah bangin i lasiam neih lakpan a minthang vangvang lasiam Sia Sangpi leh lasiam Sia Thawn Kham te khualzinna leh lasak pawi (concert or stage show) neihna leh a khualzinna te uh i za hi. Angtan huai in hong lungnuamsak a, nakpi takin i lungdampih hi. Sia Rev. Dr. J.M. Ngul Khan Pau a omna USA pan India ah Masters degree sinte laihilh in pai cih i za a, visiting Professor acihte uh ahi pah hi. Laihilh a zin, sangsia cihna hi. Sia Rev. Dr. Chin Do Kham leitung mun tuamtuam ah i mipihte kiangah thapia, hanthawn leh kikholhna fellowship ban ah Pasian thu leh leitung thu tawh sinsakna tuamtuam Seminar leh Talks a neihpihte i za hi.\nI siate leh makaite khual a zin uh ciang tu laitak i tuah thu ah a lian mahmah leh a kisam mahmah ahi ‘gamdang i tun ciang bangci nuntak ding, bangci gamtat ding, survival skills, dos and dons, etc cih te pawl amau thugen kawmkawm hong helh zeuhzeuh uh nakpi takin kiphattuampih hi. Ei a zin nailo, a zinlai dingte in zong i theihkholh, i zakkholh ding a hoih na hi gige hi. It is educative and enlightening.\nMimal leh sepna vai tawh khualzin zong nisim in kipemat ta hang i ci thei ding hi.\nKhualzin cih pen i zat ciang koi bang lian in kizang hiam ka thei kei a, khua pan khuadangah (eima tenna khua pan khua dang cihnopna) zinkhia te khualzin kici hipen dingin ka um hi. Tua banga khualzin ciang it leh ngaih kiangah zin ihih leh lah ‘hiangkawm’ kici leuleu a, nek ding dawn ding zonga kuankhia ihih leh sumzong, sumbawl i ci leuleu hi. Pawlpi kimuhkhopna ahih leh kikhoppi ahih kei leh sivuai/siuai/conferences i ci leuleu hi. Thukhat ngaihsun khawm ding, thu gina khat kikum ding ihih leh lah thukupna ahih kei leh committee/consultation i ci leuleu hi. Zi la dinga zinkhia te mopui kici a, annek tawm ding pua a paite antaw kici leuleu hi. A dang zong kammal hoih nono i neih ding ka um hi. Hih lai ah genkhin pak zo kei ni.\nTu hun ciang ei zong minam khangtote mah bangin leitung gam tuamtuam ah i teeng kawikawi ta a, Pasian in lem hongsakpih leh khualzin mawkmawk bek hilo in hiangkawm, khoppi, thukikum, mopui, sumzong, antaw, thusin, holim, etc cih bangin i zin kawikawi theita ding hi. Tuate khempeuh khualzin cih sungah kihel a, a khangto minam peuhmah khual tam zit uh hi. A hau mimal peuhmah mun tam ah zin uh a, a pil peuhmah in khualzin thupi ngaihsut uh hi. Khualzinna pan i mit tawh i muh teekteekna tawh theihna tampi kibehlap a i theihloh kal in, khatveivei i theihtang pipi mah in i phattuampih hanhan hi. Neutung pan khualzin khia hizen leng tuni sang i theihna i khuamuhzia, i thungaihsutzia tampi kilamdang ding hi. I nu leh pate in hong zinpih den na himawk leh bel ei zong themkhat ki polite zaw deuh ding na hih tuak hi.\nKhualzin ciang mi tampi in zin mah kido tangtanga, a tuabang nawnlo zong om tham hi. Innkuan khat hi napi zinbuk mah ah a kitungsak om uh a, kingaihloh man, ki it loh man hipeuhmahlo in ngeina in a neih man uh hizaw thei hi. Suahtakna a neihzawkna ding uh deihna zong hithei hi. Mun tampi ah tua bang a kizangzaw hi a, zatdan zuih dan a kibanglo hizaw hi. Inn ah kitungsaka kisuanglah tuak cih sangin zinbuk ah kitungsak, tun man kipiaksak kisuanglah hetlo leh kinopmawh hetlo a om zong a sialo veve khat hi. Tu hun ciang mimal khantohna kilim thupisak mahmah ahih manin mi tawh kitam ho leng ka nasepna ding hun hong guksak, ka laisimna ding hun hong guksak cih bangin kideihpha mello thei hi. Tua saangin suakta taka om theihna tuak ah om in i zatkhop theih teng bek zangkhom zekkhawm leng — ann, sum, mawtaw, etc. Zinte in lah nuamsalo, inntekte in lah kisuanglah a hih theih tawp hih, a kuamah lah lungkimzaw cih omloh se saang in giahna zinbuk khawngah kikoih ziau pen a hun leh a mun ah ngaihsut theih ding kisam thei hi.\nKhualzin pen tualte tawh theihna kikupna hoih mahmah khat ahi hi. Tualte omdan, nuntakzia khempeuh dongin kikum leng zinte omdan zatdan tawh kibang om a, kibanglo zong om hi. Hunlui laiin ko khua lam bangah zin a om nak leh zinpa kibuanpih ding ciin zin omna ah tangvalte kihawh hi. Zinpa tawh kibuan in a hatzawk leh akgawh, a lelh leh bangmah cih tuanlo. Tua pan kiholim in khantawn kilawmtatna piangsak in unau sanggam pianpih sang zong ki itzaw om mawk uh hi. Inn mun logam kipia in neih leh lam na ngawn a kikhen om hi. Tuazahta in zin leh tual kilawmtatna piangsak hi. Mun pawlkhat ah lah zin ahih peuhmah leh thusimlo pah malam uh hi.\nLeitung zinsuk zintoh baih semsem ah i teen laitak in kuamah khualzinlo cih bang omlo pah ta ding hi. A ut kei uh leh thutuam. Zin ut peuh leng zin baih mahmah in hong om toto ding hi. Tua bang hun ah zin hih hun om dinga, teek hih hun om ding hi. Zin kihi kinkenlo dinga, tual zong kihi kinkenlo ding hi. Zin leh leeng hong tam semsem dinga, ei zong zin leh leeng in i panna hong tam semsem ding hi. Khua khat ah om khawm bangin leitung kiu khat leh khat ah omte ikikhawl pahta ding hi. Inn 30 khawng i phak lai i khua hun mah bangin leitung i zat hun hong piang ding hi. Tun zong i tenna nisuahna kiu khat pan nitumna leitung langkhat na ngawn ut hunhun in i tungta hi. Leitaw lam Australia hi aw, leilu lam England hi aw i tung ziauziau ta hi. Vangam i sak Jerusalem khawng ah pilgrimage in a kipai ziauziau ding hita hi.\nPrevious: WordWeb, aki mawkzatthei Dictionary\nNext: Zomi Nam Ni : Alang lampan etna ~ Rev. Gin Khan Nang


url: =Samuel Nihna 13 | Siantongluan\nSamuel Nihna 13\nTu-in David tapa Absalom in Tamar min nei sanggam numei a melhoih mahmah khat nei hi. Tawlkhat khit ciangin David tapa Ammon in tuanu ngai hi.\nAmmon in ngailua mahmah ahih manin a sanggamnu Tamar hangin cinat lawh hi. Bang hang hiam cih leh nungak leh tangval kituam omsak ahih manin Ammon in tuanu a muhtheihna ding omtheih tuaklo hi.\nAhih hangin Ammon in David sanggampa Shimeah tapa Jonadab min nei lawmpa khat nei a, Jonadab pen mi tei mahmah khat ahi hi.\nAmah in Ammon kiangah, "Kumpipa tapa aw, bang hangin zingsang khat khit zingsang khat thakiam semsem na hi hiam? Kei kiangah a hang hong genlo ding na hi hiam?" a ci hi. Ammon in ama kiangah, "Ka sanggampa Absalom sanggamnu Tamar ka ngai hi," a ci hi.\nJonadab in ama kiangah, "Na lupna tungah lum in la, a cina kineih in. Nangmah a veh dingin na pa hong pai ciangin ama kiangah, Keimah in mu-in ama khut panin an ka nek theihna dingin ka sanggamnu Tamar hong paisakin annek ding hong piasak in la, ka muhna-ah an hong bawl sak in, ci in," a ci hi.\nTua ahih ciangin Ammon lumin a cina kineih hi. Amah a en dingin kumpipa a pai ciangin Ammon in kumpipa kiangah, "Ama khut panin ka nek theihna dingin ka sanggamnu Tamar hong paisakin mohpheng nih khawng na bawlsakna ding kong thum hi," a ci hi.\nTua ciangin David in inn-a Tamar kiangah mi sawlin, "Na sanggampa Ammon inn-ah pai-in ama-a ding an bawlsak in," cisak hi.\nTua ahih ciangin a sanggampa Ammon lumin a omna mun a inn-ah Tamar pai hi. Amah in annel lom la-in meek a, ama muhna-ah mohphengte bawlin a em hi.\nTua ciangin amah in sikbeeldai la-in ama mai-ah sungkhia a, ahih hangin amah in ne nuamlo hi. Tua ciangin Ammon in, "Kei kiang panin mi khempeuh sawlkhia masa in," a ci hi. Tua ahih ciangin ama kiang panin mi khempeuh paikhia hi.\nTua ciangin Ammon in Tamar kiangah, "Na khut tung panin ka nek theihna dingin inndei sungah an hong paipih in," a ci hi. Tamar in a bawlsa mohphengte la-in inndei sung a sanggampa Ammon kiangah paipih hi.\nAhih hangin amah in a nek dingin ama kiang nai-ah a paipih ciangin, amah in tua numei lenin ama kiangah, "Hong pai in; kei tawh hong lum in ka sanggamnu aw," a ci hi.\nAmah in dawngin, "Hilo hi, ka sanggampa aw, kei hong thatang hih kei in; bang hang hiam cih leh Israel sungah tua bangin kigamta lo hi. Hih bangin hai gamtat lua kei in.\nKeimah in ka maizumna koi-ah seelcipzo ding ka hi hiam? Nang zong, Israel-te sungah mihai luate khat bang na hi ding hi. Tua ahih ciangin tu-in kong thum hi, kumpipa kiangah gen in; bang hang hiam cih leh amah in nang-a dingin kei hong khaktanlo ding hi," a ci hi.\nAhih hangin amah in a thugen ngailo hi. Amah sangin hatzaw ahih manin thatanghat thu tawh hihin amah luppih hi.\nTua ciangin Ammon in nakpi takin Tamar mudah hi. Amah in a cil-a a itna zah sangin a muhdahna lianzaw hi. Tua ahih ciangin Ammon in ama kiangah, "Ding in, paikhia in," a ci hi.\nAhih hangin a numei in ama kiangah, "Hilo hi, ka sanggampa aw; bang hang hiam cih leh kei nong sawlkhiatna pen kei tungah nong hihsa thu sangin lianzaw hi," a ci hi. Ahih hangin a thu ngailo hi.\nAmah in a nasem tangvalpa samin, "Ka omna panin hih numei koihkhia in la, ama nungah kongkhak kalh in," a ci hi.\nTuanu in puantualpi ban nei khat silh hi; bang hang hiam cih leh kumpipa tanute in tua bangin puan silh hi. Tua ahih ciangin a nasempa in tuanu koihkhia-in ama nungah kongkhak kalh hi.\nTua ciangin Tamar in a lu tungah vut koihin ama silh puantualpi bansau balkek hi. Tua ciangin a lu tungah a khut koihin paikhia a, a paikawmin a gingin a kap hi.\nTua ciangin a sanggampa Absalom in ama kiangah, "Na sanggampa Ammon in nang hong bawlsia ahi hiam? Bangbang hita leh kilungnuamsak in, ka sanggamnu aw; amah pen na sanggampa ahi hi; hih thu na lungsimah koih kei in," a ci hi. Tua ahih ciangin a sanggampa Absalom inn-ah Tamar lungzuang khawngai-in a om hi.\nKumpi David in hih thute khempeuh a zak ciangin heh mahmah hi.\nAbsalom in Ammon kiangah a pha ahi a, a sia ahi zongin bangmah gen vetlo hi. Bang hang hiam cih leh amah in a sanggamnu Tamar thatanghat thu tawh hih ahih manin Absalom in Ammon mudah lua mahmah hi.\nTua zawh kum nih bit khit ciangin Absalom in Efraim nai-a om Baalhazor-ah tuumul mette khawm a, Absalom in kumpipa tapate khempeuh sam hi.\nTua ciangin kumpipa kiangah Absalom hong pai-in, "En in, na nasempa in tuumul mette khawm hi; kumpipa leh a nasemte na nasempa tawh nong pai ding kong thum hi," a ci hi.\nAhih hangin kumpipa in Absalom kiangah, "Hilo hi, ka tapa aw; i vekpi-in pai kei ni; pai lehang kote pen nang-a dingin vangik ka hi khading uh hi," a ci hi. Amah in ci teitei a, ahih hangin amah pai nuamloin ama thupha a tungah a pia hi.\nTua ciangin Absalom in, "Tua bang hilo ding ahih leh ka sanggampa Ammon kote tawh nong paisak ding kong thum hi," a ci hi. Tua ciangin kumpipa in ama kiangah, "Bang hangin nang tawh amah hong pai ding ahi hiam?" a ci hi.\nAhih hangin Absalom in Ammon leh kumpipa tapate khempeuh amah tawh a paisak mateng ci teitei hi.\nTua ciangin Absalom in a nasemte thu pia a, "Ammon in zu a kham hun phawk un la, note kiangah, Ammon sat un, kong cih ciangin amah that un. Lau kei un; note thu hong pia khin hilo ka hi hiam? Hang un la, thahat un," a ci hi.\nTua ahih ciangin Absalom nasemte in ama thupiaksa bangin Ammon hih uh hi. Tua ciangin kumpipa tapate khempeuh dingin a la tung ciat uhah tuangin a tai uh hi.\nAmaute lamkalah a om laitakin David kiangah thu tung a, "Absalom in kumpipa tapate khempeuh that a, khat beek sitlo hi," kici hi.\nTua ciangin kumpipa ding a, a puante balkekin leilakah a lum hi. A kianga om a nasemte khempeuh in zong a puan uh balkek uh hi.\nAhih hangin David sanggampa Shimeah tapa Jonadab in, "Amaute in kumpipa tapa tangvalte khempeuh that hi, ci-in ka topa in ngaihsun kei in; bang hang hiam cih leh Ammon bek si hi. Amah in a sanggamnu Tamar thatanghat thu tawh a hih ni-a kipanin Absalom thupiakna tawh hih thu a kisehkhol ahi hi.\nTua ahih ciangin kumpipa tapate khempeuh si hi, ci-in ka topa in ngaihsunin na lungsimah koih kei in; bang hang hiam cih leh Ammon bek si hi," a ci hi.\nTua kikal sungin Absalom tai hi. Tua ciangin galvil tangvalpa a khuadak leh, mualpang nai Horonaim lampi panin mihon hong pai a mu hi.\nJonadab in kumpipa kiangah, "En in, kumpipa tapate hong tungzo hi. Na nasempa gen bangin hong piang takpi hi," a ci hi.\nAmah in a thugen a man khit phetin, kumpipa tapate hong tungin hong kap uh hi. Tua ciangin kumpipa zong a nasemte khempeuh tawh nakpi takin a kap uh hi.\nAhih hangin Absalom tai-in Geshur kumpipa Ammihud tapa Talmai kiangah tung hi. Ni tampi sung David a tapa hangin a thum hi.\nAbsalom ahih leh Geshur-ah pai a, tua lai-ah kum thum sung a om hi.\nTua ciangin kumpipa in Absalom ngai-in hong mahmah hi; bang hang hiam cih leh amah si hi, ci-in thei khin ahih manin Ammon thu-ah kihehnem khin hi.


url: =Hici den samlo ding hing (Love Story) ~ Tg. Samuel Nas :: ZOMI DAILY\nHici den samlo ding hing (Love Story) ~ Tg. Samuel Nas\nposted on 13 May 2014 at 3:54 pm Lomkholna: Article, TgSamuelNas\nKhatvei lai in, a zawng mahmah tangvalno khatin a hau mahmah nungakno khat ngaih cih takin ngai kha hi. Tangvalno pen cing kisa hetlo a, ahizongin ka ngaihna thu pen theisak nuam limlim ing ci-in a hangsanna teng kaikhawm in numei kiangah a ngaihna thu gen hi.\nNumei in, “na kha sum san pen kei nisim sum zat (pocket money) tawh kikim lel hilo hiam? Nong ngaihna thu nong gen ngam zong hang ong sa ing… nang tawh a kituak khat na zong zaw ve maw…” ci-in paisan ziau hi.\nTangval in pen sih ngaihin a ngaih hi a, a kammal zaktein a lungsim nasak mahmah hi. Hunte hong pai in… nikhat pen shopping mall ah hong kituak vat uh hi.\nNumei mahin, “Dam maw lawm? I kimuh khak lungdam si e..,. bang khat maw, na theih mawkmawk dingin hong gen leng… ka pasal kha sum pen $17000 khawng hi. Nang a sangin bel tam zaw sam in teh maw. Thamlo in, amah pen dik mahmah a, zong hong itbawl siam mahmah hi” na ci hi.\nHih thu in tangvalpa lungsim nasak mahmah kik hi. Tua laitakin a pasal hong pai a, tangvalno pen hong muh ciangin….\n“Eh boss, nang lah na hi a… hipen ka zi hi ei…” ci a, a zi kiangah, “Ngaih aw, amah pen ka nasepnapa hi. Kei pen ama hong sawl na bangbang in a ta lel hing. Tua ciang…hibangin a tangval lai na hang pen, a tangval tungin ngaih khat na nei ngei a, ahizongin a zawn luat manin tanlawh hi. Tun bel ahihleh, a deihdeih a tel thei ta hi. Tua nungak in bel hih khial mahmah sam aive…” ci-in gen a, a zi pen daicip hi.\nTua hi a, mi khawng mawk simmawh khakloh ding hi. Tuni a I om bangin ki-om denlo ding hi. I dinmun uh pen khuahun bangin a kikhel laklak thei hi cih phawk gige in mite tungah siattat ding kidawm ni. Tg. Samuel Nas\nPrevious: Tuni pen kei Nu’ Ni hi ~ Francis Lamthang\nNext: Thucinh thutang (D)\nKumthak leh ih nuntak kaalsung ama nungzui a hong makaihding hoihkhat\nNu aw ~ Filip Zampu\nPenang ah Motorcycle 42 leh Motor 4 meikangtum


url: =Takkheh Zomi (Part 2) ~ David Tuang :: ZOMI DAILY\nTakkheh Zomi (Part 2) ~ David Tuang\nposted on 4 December 2013 at 11:40 am Lomkholna: Article, DavidTuang\nItna tawh ma ciang suan khawm leeng :: Zogam leh Zomi it lua hi zaw maw,deihsak lua hizaw maw,ahih kei leh aki mudah hi zaw maw, bang hang ahi zaw tam, khat leh khat kitawngtawng,kiselsel-in,kiko ekh-ekh a,Pasian’ nasemte khawng ut bangbangin i cih suk giapgiapte pawl pen khantoh vai hetlo hi.\nZogam Zomi ka it hi, i cih leh i mipihte it in, hehpih a, thu i ngetsaksak ding kisam hi. Tua banah,gam leh minam vai-ah mite’n bang bangin hong simmawh in,hong neu bawl mah ta leh kitottot, ki selsel lam tawh do lo zaw-in, kiniamkhiatna leh itna takpi tawh i puaksiam ding leh i thuak siam ding kisam mahmah hi.\n“Gam leh minam it luat manin,midang,namdangte gal bangin mu-a,langpan’in muhdahna pen,Pasian’ deihna hi tuan lo hi.” “Itna nei-in,a kiniamkhiat mite’ lam lamah, Pasian pang den zaw hamtang hi.”\nZomi i hih manin,Zomite bek it ding cih hi lo hi. Namdangte zong i it ding kisam hi. Ei leh ei bek ki-it ding leh ei hong itte bek it ding cihte pawl pen Pasian’ deihna hi lo a, thu-um mite gamtatzia ding zong hi lo hi. Mi khempeuh it-in,mi khempeuh tawh kilem ding pen Pasian’ deihna hi-a,thu-um mite’ vaipuak khat zong ahi hi.\nMail sungte ah Zomi it lua kisa-in, Chin cih min limlim leh Chin mi kici limlimte muhdah lawh keei-in,langpan pah keei cih dan khawng ka muh zelzel ciangin zong itna maan taktak i neih loh lamtak kilang kasa mahmah hi. Hi bang ka cih ciangin,maute gum in, amaute’ lamah apang cih hi lo zaw in, mi khempeuh tungah itna nei-in, kilem pih leeng cih thu i deihna hi zaw hi(Hih thu na san’ theih kei leh naa khat na kisam lai hi).\nKi muhdahna, ki hazatna, ki langpan’na leh angsung thu bek theihna cihte in,khantoh nading nakpi takin dal a, i minam sia sakin, i gam leh i leitang ii cidamna mahmah zong susia hi. Tua ahih manin,Zomi sung bek hi lo, kua minam (Mang vom, mangkang, kawl, kala, sen, etc…) cih kisai loin, mi khempeuh tungah itna, hehpih theihna, thukhualna, lungduaina leh deihsakna cihte i neih/zat zawh nadingin i kisin ding ahi hi.\nHi bangin hoihna lamah kisin tohtohna in, i lungsim,i kha leh i pumpi adingin zong damna zatui hoih pen hi pah a,i lungsim,i kha leh i pumpi mahmah hong cidam leh i gam leh i minam zong cidam in,a khangto ding hi zaw hi.\nHong kipumkhatsak thei lo,thusia lasia leh hoih lohna khempeuh Zogam Zomi (mimal khat ciat)sung panin, paai khia-in,kipumkhatna leh Pasian’ deihna tawh kipawl hoihna khempeuh i gam, i minam leh i mimal nuntakna sung mahmah-ah mun i lasak ngiat ding hi. Zogam leh Zomite’ sungah kipumkhatna leh khantohna lianpi a om theih nadingin,a thupi bel leh a lian bel, “ITNA,” bulphuh penin nei-davidtuangin,tua itna tawh ma ciang i suan khawm ding hi.\n“ITNA” i cih ciangin,i mipihte bek ading hi lo a,mi khempeuh a huam kima i cihna ahi hi. Tua itna om loin,i gam leh i minam sungah khantohna leh lawhcin’na daupaina cihte om thei ngei lo ding hi. Itna khahkhia-in, itna mah masa sak phot limlim leeng, kua kua-in, bang bangin hong ci ta zongin,a tawpna-ah, namdangte in zong hong zahtak in,minam lian khat in, Zomite hong ciamteh thei/nuam pan ding uh hi.\n“Itna maan taktak leh kiniamkhiatna maan pen,a guallel a bat hun a om hangin,cik mah hunin,guallel ngei lo hi.”\n“Ki-it,kilem, kihehpih, kizahtak, kitelsiam, ki maisak, a hoih lam tawh kithukkik cihte in, kipumkhatna piangsak a, tua dung zui-in, khantohna lianpi hong om ding hi.” Takkheh Zomi Kalthak khat suan leuleu dih ni. David Tuang\nPrevious: Hong Pai Un, Va Bia Ni! ~ Rev. Zam Khat Kham\nNext: Christmas lungzuan ~ Deih Tung\nNiguk ni (The sixth day)\nPakistan ah Bomb puaktam, mi 10 si, 30 liam\nZAM thupuak :: 09 Feb 20 (US visa khaktanvai theihhuai)\nZCD Party MP Candidates teeldan thusunna ~ Go Sawm Khup


url: =Mawtaw hawlna Steering pan lungtang sitthei :: ZOMI DAILY\nposted on 19 April 2015 at 6:55 am Lomkholna: Health, News, Sawltak\nLeitung ah mawtaw hoihnono abawlkhia Automakers te’n mawtaw sung nangawn ah Medical Monitoring Features ci’n cidamna lamsang ekciktheih nading setvan tuamtuam thuah uhhi. Toyota mawtaw thak pawlkhat ahzong mawtaw hawlte lungtang kisaaizia ettheih nadingin ECG Detection kithuahding cihi.\nMawtaw hawlte’n akhut uhpen Steering tungah angak uhciang in ECG Detection setpanin alungtang kisaaizia Heart Rhythms na ciamteh theihi. Tua Contact Sensor panin mawtaw hawlte deihlohpen alungtang a ngeina in naseploh nakhat aomleh ECG in natheipah a, tuakhit ciangin Accident aomloh nadingin mawtaw pen ama thu in ahatna kikhiam sukpahding cihi.\nTuaban ah mawtaw Accident aomkhak zenzenleh hih ECG setpan in Siavuan te, Medical Services te kiangah athu ala Data teng ama thu in napuak theiding cizen hi. Toyota Company te’n amau bawlkhiat mawtaw te ah hih ECG set thuahding ci a, ahi zongin bang Model leh bang hun akipan thuahding uh cih akician in genkhia nailo uhhi.\nTukum kipatcil laminzong Ford Company te’n amaubawl mawtaw te ii atutna ah lungtang Heartbeat ana encik theidingin Sensor tuah uh cihi.\nMihau gamleh gam khangto te ah hihbangin mawtaw sung nangawn ah cidamna ekciktheih nadingin ECG (Electrocardiography) thuahzomawk uhhi. Ih khamtunggam Zogam sungah ECG Detection set bangzah aom zentam? Ngaihsunsun leng ana mahhi. ZD Sawltak 2011-11-02\nPrevious: “Na Nu ” hoih tak nongna kepsak man’in, lungdam mahmah ingh\nNext: Ki sinzo leng, Sia in um keng


url: =Zomi koilam ah ~ Cin Lian Khai :: ZOMI DAILY\nposted on 25 June 2017 at 8:20 pm Lomkholna: Cinliankhai, News, Politics, Zomi\nUNFC in Member thak vai kikupna nei ding a gen phet in, Kumpi lam pan NCA leh Union Peace Conference-21st Century Panlong ah lutsak loh ding vai gen khia pah uh. 2015 Oct khasung a UNFC meeting ah ZRO/ZRA in UNFC ah Membership Application vaipen pending member ah koih uh ahihman in, tun UNFC pan KIO/KIA akipan NCA Signed loteng Northern Allaince lam ah kihei ahihman in NCA Signatories tengbek omlai ahihman un UNFC vang leh a Aw uh nidanddan in ngaih nawnlo ahihman in, Membership Applicant te tawh kisai kikum kik pan ding aci zen uh hi. Ngian vive hi.\nZRO/ZRA ading UNFC ah lut lehzong Platform hoihlua loban ah Political Advantage tawm lua hi. Amanpha Political Advantage leh National Advantage ih cih pen Sisan tawh a kilei hi. ZRO/ZRA in Operation nei a, NA lam ah kihel ahun ta hizaw hi.\nUnion Peace Conference-21st Century Panlong zong 2015 Oct 15 ni a NCA Roadmap dan a apaipai hin, Non-NCA Signatories tawh kitam sai taktak lo hi. Union Accord atung dekdek hita mah leh Gamsung ah kikapna khawl naituan lo ahih man in, peace ihcih gamla lai mahmah hi.\nDemand kibanglo honkhat Tutna khat Sabuai khat tungpan buaina vengsak lo ding hi.\nIh ngaihsut mahmah a, Action ihlak pah ding ah, Chin State ah adang gen kei ni, Tedim huam ah CNF te om, Tonzang huam ah Meiteite om, ih omna hong kizimcih khin, ka gam ka lei ihci a, Kamkei bang ih hang, ihgual in zingvai hong hawm khum ta.\nTua ahihman in Zomi tangval pawl amanlang in Northern Alliance lam ah pilna sin in vakuan ziahziah hunta lua hi.\nRefugee – Refugee vai bangzong Zomi movement hoihtak khat suak thei napi, refugee vai zong zang siamlo lailai hi hang. Muslimte bang va etteh pah ni cihna hi kei in, US Gam tun theihna ding hanciam in, a susia nuamte zong tua refugee tungtawn in na tung uhi. Tua lo refugee vai ah politics leh amau Minam a ding a hanciam leh amau suahtakna ding a hanciam a politics sai zong na om hi.\nKarente bang zong US pan a mipihte huhna tawh a movement bang uh a hatzo hi mawk hi. Ei Zomite zong hih refugee vaipen Zomi movement khat ah la thei in hi le hang mailam hun ah, tulaitak in bangmah i hihzo kei ta zong in, ong phatuam kha ding hi cih um ingh.\nUSA pan ZIUSA in Ih Gam ah Zomi Movement thahat nang hong mapang uh, a langpang nuam, Kipawlna ah alutnuamlo mimal bek thamlo, tua kipawlna sang anashia zaw ding Pawlpi kipawlna khong ah ahahkat mahmah omlai zen hihangh. Pawlpi pan Pastorte samsam in tuatawh Zomi Vai kisemsak mahmah mi honkhat omlai zen hihangh. Ataktak in Zomi Pastorteng kipia Sum teng tawh Zomi Movement sem lehangh Zomi State bang a ki claim zo ta ding hi.\nHih ka cihna in Unaupih ahi Marate Falamte Mizogam Falamte leh Mizogam Marate hi ci lampang bang ah na na ki nak huh mahmah uh a, a vai uh nakpitak in ei Zomite sang in lampi ki hong zaw tawh kibang hi.\nDr. Hrekio in Indianapolis apawlpi pan CNF te huh ziahziah hi. Biakna lampan ih Minam makai leh nasemte ih panpih ahun ta mahmah hi.Pasian it pa, abia, piangthak Mi khempeuh in Minam it ahihman in , Ei Zomite ading lungdamna lianpi hi. Pawlpi pan Minam nasep kipat hun ta mahmah hi.\n“Thumanna in Minam minthang sak a, mawhna in Minam min daisak hi”. Paunak: 14: 34 Lungdam, Cin Lian Khai(Zogamkhaino)\nPrevious: Farisai te leh Sadusis te silngo ~ Tdkhen\nNext: Perth – Kuala Lumpur kikal aleng AirAsia vanleng khat asetsia in ki lehkik\n21 June 2020 at 5:56 am\n100% thukim ingh.


url: =Teamwork a omtheih nading thu nam (24) ~ Hau Khan Mang :: ZOMI DAILY\nposted on 29 January 2019 at 10:10 pm Lomkholna: Article\nTeamwork (kipawlkhawm nasepna) a omtheih nading thu nam (24) ~ Hau Khan Mang\nTuhun khantohzia te ih etciangin, khatguak ngalpal hattawh khantohna a omsangin, kipawl khawm aa nasep manin khantohna om aa, kipin khozaw hi. Pasian inzong leitung mihingte khat leh khat a kihualkhawm, a kipawlkhawm dingin hong deih hi. Nasem khawm aa khangto khawmding hongdeih hi. A thumanpha zuikhawm aa Thupha sangkhawm dingin hong kun hi. Khat leh khat ki-it kikhualin, Unau Pata bang aa ihnuntak khop ding hong deih hi.\nTua a hihman in, mi nasemkhawm aa khangto khawm, sawtpi a kikhom khantohna a ngah a nei te in, koi ci nasep cih thu a tomin nam(24) ih ensuk ding hi.\n1) Thugenhun pia in\nKipawl khawm aa nasemding ih hihman in, khatguak in pumgen, tanggensuak, a genteng buplak sangin, idea tampi honglut theih nadingin, khat khit khat thugen hun piak ding kisam hi. Tua hi leh ngaihsutna namtampi te lakpan in, ih teelzawkding thuhoih hong tampah ding a hihi.\n2) Pahtawi in (Pumphat gawp keiin);\nMi pahtawi ding hamsa sa kei ni. Midangte pahtawisiamnui. Ih kipahtawi ciangin, a mah leh ei kikal ah ki-itna ki maingapna hong om aa, nasepkhopzia hongnuam ding hi. A hihhangin, pumphat gawp ding hi lo hi.\n3) Huhna ngenin\nIh theihlojh a omleh zong maizum ngaihsut ding hi hetlo aa, a thei te tungah dot ngamding kisam hi. Khat ii septheihloh khatin huhna pen teamwork ii ngeina hi. Theihloh sangin theihnoploh hoihlo zaw aa, theihnoploh banah a thei kineih pen vaisah zaw mahmah hi.\n4) Gendan siamin\nThu kikup laitakin, khatveivei idea te kitaih thei aa ih kammal te leh ih kampau te hong khauhthei khazel hi. Kipawlna sungah khat leh khat gendan siamin, kamkhum kamneem zatding hanciam ni.\n5) Theihsa leh tel sinsen thute hawmkhia in\nNasep nading tawh a ki meemat thu a hihnak leh natheih thukhat pepeuh hawmkhia, genkhia in. imm simsim kei-in.\n6) A kivaangkim in kizopna neiin\nMi tuamtuam tawh nasemkhawm ding nahihman in, mideidan nei kei in. Ih nuaisiah te nuainen aa ih tungsiahte maibiak gawp aa a maukammalbek thulutsak lo ding aa, mikim in a kivaangkim in kizopna ki kuppihna neih ding thu pi hi.\n7) Sepcihtak in semlel in\nKipawlna sungah nangsepding maban a omte sepcihtakin sem lel in. Hunmanpha tampi mawk beisak kei in. Mi a awl hiilhial hang nangzong om ilial sawm pah kei in.\n8) Mawhmat kei in\nKhat ii kampau khialhna malmatin, mawhsak kei in. A kampauzia a thu genzia hoihtak ngaiin la, puahsak taakte puahsak in zuunsakin itna tawh kamkupkhop pih in.\n9) Minhoih tawh samin\nKipawlpi te-in nangmahmah hong ciapteh aa hong thudon nadingun, a minmaan uh tawh sam tanghtanghin. Tua bang aa mimin hoihtawh sam aa na hopih manin, hong kimaingap pah dinghi.\n10) Thapia in\nInnsung baangkua, nasepsilbawlna sungah a lungneu, a lungkia mite thapia den in. Tonpih in, kalsuanpih in. Hehneem in.\n11) Lungduai takin ngakzo in\nMitampi tawh nasemkhawm nahihman in, a manlang a ziakaai, a hunmaan, a ziakaaiden hamtangh zong omdinghi. A hiciang khat na thuakzawh ding hanciam in.\n12) Kitelsitset in thugen in\nNa genthu khempeuh kiciantakin gen in. Kammalte kiciansak in. Nawhgen lua keiin. Kician loding aa na upmawh leh genkik in.\n13) Kibatlohna te sansiam in\nA kibanglo, a ki lehngat ngaihsutzia leh pen a omthei denthu hi. Thalnialpah kei in. A hoihlam in laksakin. Zattheih ding a thupi hizaw hi.\n14) Hoihtak ngaihsakin\nTampi ihpiak hangin hongkisansak keileh piaklohmah tawh kibang hi. Tampi ihgen hangin hong kingaihsak keileh genloh mahtawh kibanghi. Thugensiam ihhihkei phial lehzong thungaihsiam ihsuahding hanciam kulhi.\n15) Hong kitelkhialh leh telgen in\nNangtungah telkhialhna hongkineihleh pelhbawl kei in. Keikhialhna hikei keitawh kisai kei ci kei zaw in. Genin, dongcian in, Kimuhkhialhna te a sian siset dong thudiktakin, telgen in.\n16) Sawlna mangin\nTungsiahpan sawlna bangin kiciantakin zuiin, paulap zongzong kei in. Kiciatlohna a omleh masuanla in, muibuntak in sem zawin.\n17) Nunneem in\nGamhtat keiin, totbawl kei in, hang gamgam kei in. Innkuan mimal te bangin maingap bawlin, na tungsiahte bangin, zahtaak bawlin.\n18) Om sitsetin\nSilh leh teen hisinsen in silhin. Siangtho in.\n19) Tanghtat kei-in\nKhatguak tanghtat kei-in, mimalkim in na asepkhopciang in, a khangto ding a hihlam phawk tawntungin. A tanghtat theih te zong kipawlpih mite tawh na a sepkhoptheih nadingin zawn in.\n20) Phawkvat thute hawmkhia in\nKiginkholhloh pi-aa hongsuak khia thei ngaihsutna te hawmkhia in, zeekkhia in. Laibu ah ciamtehpah in. Awkhumna tawh hoihtak keemin.\n21) Record hoih nei-in\nMigen thute, nangma gen thute hoihtak ciamteh in. A kisap leh photo zaihinla ciamteh in.\n22) Nasep hawmsiamin\nMi khatguak in pumsep gawp sangin, hawm dimdiam leng hoih zaw hi. Khatciat ii kivakna telsa in omin. A mau siamna zui-in nasep hawmsiam in.\n23) Matutna te pahtawi in\nMatutna a omsim in pahtawisiamna nei in. Tawmveino sung ih matutna ih lungdamna in, a dang matutna te hong deihbehsak hi. A kisap leh pawi bawlpih in.\n24) Kipawlna dangte zong huhin\nEibek matun aa ih omsangin a dangte zong huhin zawhkhopna thu pi hi. Midangte etneuna zong hoihlo hi. A kisapna zui-in huh in panpih ding kisam hi. Va dembawl sangin panpihna pen Kuamah ciatin ki ngaisiam zaw hi.\nLeitungah a tha hatpen gamte, ganhingte a mauguak nungta thei tuanlo uh hi. Huih a ommanin huih ihdiik aa ih diikhuihte singkung te in na zangh aa, singkung te ih in ihdiik huihte siangtho sak kikzel hi. Gamlian gamhau te inzong a mauguak khangtohna bek tawh hikhin theilo aa, a khangto nailo te zong na pantah uh hi. Khanglui te in sing vaangin gua, gua vaangin singkung te picing a cih uh ihphawk dending ih kihanthawn hi. Hau Khan Mang\nPrevious: China ah pasal khatin naupangkhat inndawl 3 pan lawnkhia, amahzong tuaksuk\nNext: Asuakta Gam leh Minam\nCovid-19 dalna zatui tawh kisai a kidongmun zawdeuh dotna te (Part 1)\nZomite nuntakzia leh ngeina ~ Rev. Dr. Gin Khan Nang\nIS te’n Egypt panin Isreal Rocket 3 tawh kap ~ TK Lian


url: =23 February 2019 Sabbath Hangin Lauhuai-na ~ MUC\n23 February 2019 Sabbath Hangin Lauhuai-na\nAdmin 7:52:00 PM Articles, MISSION NEWS\nSabbath Hangin Lauhuai-na\nCarlos Freitas, kum 48\nCarlos a kituiphum khit ciangin Sabbath ni nasem thei nawn lo ding a makaite zasak hi. Sabbath in Thuciam Lui sung bek hi; Thuciam Thak zuih ding hi, ci-in a makaipa in dawng kik hi. Carlos in Sabbath tawlngak ding Lai Siangtho siksanin mun tampi pulaak hi. Sabbath bei lo hi; thu-um mite in a zuih ding hi, ci-in pulaak hi. Carlos in “ Sabbath ka zuih kul hi. Tua lo hileh mawhna lianpi hi ding hi,” ci-in dawng kik hi. A makaipa in Carlos kiangah “ Sabbath tawl ngak ding hong ngen masa pen nangmah hiteh” ci-in kikhen uh hi.\nCarlos in ta 10 nei hi. A nasep pen electric lamtawh kisai hi-in, Thursday ni khat a nasep uh, zo baihin Friday ni nasep ciah baih ding va ngen hi. Friday ni nitaklam nai 5:30 ciangin innciah ding a va ngetleh a manager pa in phal lo hi. Carlos zong tuibuk sungah lutin thungen hi. Sao Tome khua-ah nasep ngah ding hamsa mahmah hi. Nasep nei kei leh a innkuan sung hamsa mahmah ding cih mukhol hi. Ahi zongin nitak nai 5:30 ciang nasemin tua khitteh inn ciah dingin khensat hi. A ciah madeuhin engine sungah tui dim gawp hi. Hanciam theihzahin hanciam mahta le-uh tui tam tektek hi. Manager pa in zong a cih nading thei lo hi. Carlos in inn ciahsan hi.\nMonday ni nasep kuan kik ciangin manager pa in bang hong gen diam cih patau kawmkawmin nasep hong kuan hi. Ahi zongin manager pa bang mah pau lo hi. Ni 2, 3 hong khengto-in manager in bang mah paupih lo hi. Tua bangin engine in tui tawh kidim a om ciangin kua mah in nasem thei lo uh hi. Manager in hih thupiang pen Pasian’nasepna hi, cih nasemte kiangah pulaak hi. Tua a kipan Sabbath nisialin Carlos in nasepna pan tawlnga thei hi. Amah a muang mite Pasian in kem tawntung hi.\nSao Tome khuapi-ah mi 200000 val mite in Sabbath thuman thei lo uh hi. Hih khua sung mite a langphial in RC biakna zui uh hi. SDA thu-um mi 8000 val deuh hi. Biakinn 13 om a, companies 56 om hi.\nTu quarter Sabbath School sumpi in Sao Tome khuapi-ah biakinn lam nadingin kipuak ding hi.\nMUC in Kachin, Ngawng Chaung ah biakinn lamna dingin kipuak ding hi.


url: =Mipil te’n numei te bangci muh :: ZOMI DAILY\nposted on 15 June 2015 at 10:21 am Lomkholna: Article, ZomiQuavadis\n1. Khang tangthu kisuutna laibu sungah tuciangciang numei min kihel nai lo lai bilbel hi. (Virginia Woolf)\n2. Numei leh zawhngeu pen a ut bangun hong gamta lel ding uh a, a awlmawh lo leh a patau lo dingte pen pasalte leh Uite ahi uh hi. ( Robert A Heinlein)\n3. Numeite lungsim pen manlang mahmah hi. A paktat simsimte uh ngai thei pah uh a, a ngaih khit uciangin it pah uh hi. Itna leh mopawi kizomto suak pah leh ut thei lai uh hi. ( Jane Austen)\n4. A gamtat hoih leh a citak numeite’n khang tangthu kigelhna laibu sungah mun ngah lo zaw uh hi. (Laurel Thatcher Ulrich)\n5 Pasalno khat pilna tawh na pattah aleh pasal khat bekmah a pantah na hi a: Numei khat pilna tawh na pattah aleh mihingte nuntakna khang khat a pantah na hihi.\n6. Hih leitungah numei om lo bang hileh pasalte bang suak in na um aleh? Bang ih suak diam thei keng, ahizongin leitungah numeite om lo hizen leh pasalte pen kitawm mahmah ding hi cih bel telpi in tel ingh. ( Mark Twain)\n7. Numei khat a ka pianna hangin ” Hih ka gam, hih ka leitang hi” cia ka aituam lak theih ding mun leh gam om lo hi. Numei khat ka hihna hangin leitungbup kei gam hizaw acinuam ka hihi. Bang hang hiam cileh ka pasal ding kua hiam kigen khol thei lo hi. (Virginia Woolf)\n8. Numei leh pasal ngaihsutna kibang kim lo hi kici hi. Himah hi, a kibang lo lakah a kilamdang phadiak khat om a, tuapen: Pasalten nakhat pepeuh mangngilh ziauziau thei napi, maisak zawhna lungsim nei lo uh hi. Numeite leuleu ciangin maisak zawhna lungsimhoih nei uh a, ahizongin maisak khin mah taleh cikmah hunin mangngilh zo ngei lo uh hi. (Robert Jordan)\n9. Numeite’n gam uk kumpi hong sem uh hileh gal kidona cihbang om lo kha thei hi. Ahizongin khakhat in atawm pen ni 28 sung kitot kiselna leh kilemtuamna tawh hun hong bei den lel kha ding hi. (Robbin Williams)\n10. Numei na hileh hih thu ciamteh in: Thuneihna leh vangliatna hong kipia ngei lo ding hi. Tuate na deih leh nangmah ngiat pai a na lak tawm kul ding hi. (Roseanne Barr)\nPrevious: Mi tuamdang khat in ~ Sia Genpu\nNext: A vanglian Tonu Maria ~ Rev. Fr. Damian Dal\nLalpi Milun says\n18 June 2015 at 12:02 am\nNasa mama ey, a tamzaw kaikhawm zo din Pasian in hing umpi zing ta hen.


url: =Muvanlai panin sinding thute ~ Dr. Ngul Khan Pau :: ZOMI DAILY\nposted on 4 May 2020 at 11:42 am Lomkholna: Article, Ngulkhanpau\n(Thuhilhkikna 32:11-12, Job. 39:27-29) – Muvanlai sang leen hi: Muvanlai pen niamleen ngei lo a, sangleen den hi. Leitung ah guah zu-in meivom a kaai laitakin a san’na mun meiite tungah ni na tang veve lel hi. Muvanlaite tua mun dongah lengto vingveng uh hi. Tua mun a tun uh ciangin tawldam uh hi.\nNang zong sanleen nopna lungsim na neih ding kisam hi. Bang hang hiam cih leh a sanna mun, nitaanna mun ah kitawldam hi. Vantung gam a tung ciang bek ding hi loin, a kidim nuntakna a nei ding, nuntakna tui a dawn ciang bek hi loin, nang sung panin nuntakna tui a phulkhia ding na hi hi. Leitung pen na kha mahmah a, Pasian pen na lim mahmah hi. Pasian’ limzia va ciam phot lecin leitung a khaatzia na tel pan ding hi.\nMuvanlai a khuamuhna uh hat hi: Muvanlai pen a mit thahat mahmah a, a mit in kilometers 5 a gamla ciang pen siangtakin mu thei hi. Vandawn pan a etsuk ciang gul suang kiang suangnuai a meidawn a tang pen mu thei ziau lel a, bawhsukin a an dingin tuah ziau hi. A lang khat ah tangtel in a gamla mu thei loin, a mai a lei ciang bek mu hi.\nMailam saupi ding muhkholh ding, vision lianpipi nei ding kisam hi. Tumahmah a kipanin na mo ding, na pasal na zi ding le na tu ding thungen khol in. Ko nupa in zong tapa nih ka nei uh a, a neutung pan kipanin a zi ding uh thu ka ngetsakpah uh hi. Tu-in sangkah lai uh a, zi nei nai lo uh hi.\nMuvanlai in ama thah bek ne: Muvanlai pen musane tawh kibang lo hi. Musane in ganhing a si, a pul, a uihte ne hi. Sapul omna peuh ah musanete kikhawmpah lian uh hi. Muvanlai in ama thah sa bek ne hi. A si, a pul a muat, a uih cihte ne ngeilo hi.\nNang zong man nei dingin Jesu in hong tankhia hi. Mite eng niloh ding, mite’ neihsa a deihgawh dingin Pasian hong hong deihlo hi. Mite’ cimtaksa khat, nang na deih lailai pen Pasian limna leh alna na theih loh man ahi hi. Pasian limna leh alna tel lecin leitung a lim lohna na tel pan ding hi.\nHuih tha tawh a sangzaw ah leng: Vasa dangte pen huihpi a nunteh lau-in a buk sungah bu uh a, huihpi a ven’teh lengkhia ngam pan uh hi. Muvanlai leuleu in huihpi nun ding ngak hi. Huihpi a nun’ teh huihpi kipuasak a, huihtha tawh a sangna lamah lengto hi. Nuihpi a ven’teh a bu sungah tumkik pan hi.\nHaksatna hong pai ciangin tua haksatna siksan in nei inla, a sangna lamah kahto in. I buaina leh tua buaina hun leh tha i piakzia ngaihsuthuai hi. Gentehna in puankhuina phim mansuah in tua phim mi thum mi li in i zonna tha tawh sum thalawh in phim bekbek leina in zang leng tampi kilei zo ding hi. Lawhcin’ nop manin a citak hi kenla, na cihtak manin a lawhcing hizaw in.\nMuvanlai in a zi zonzia: Muvanlai a paa in a zi ding a zon ciangin a nuu tawh a sangpen dong lengkhawm uh hi. A nuu in a muk ah singkeu khat pet a, tua pen lei ah khia suk hi. Leilak a tuk ma-in a paa in a nuai ah bawhsukin man a, a nuu kiangah tua singkeu pia kik hi. A nuu in a sangna munah lenpih kik a, khat vei khia kik leuleu hi. A paa in leilak a tuk ma-in a nuai panin na man leuleu hi. Tua danin sagih vei dong hih a, a paa in a top zawh leh muantaak, belh taak, na sa panin tenpih pan hi. Nang zong muantaak, a belhtaak mah na hiam? Muvanlai bang hi lecin a nuu in a pasal dingin hong deih zo ding hiam?\nMuvanlai in a note a pattahzia: Muvanlai nupate in mualsang dawn suangheng kawm pi 50 panin 120 banga sanna mun ah bu bawl uh hi. A bu sungah ling vive thuap thum bang phah uh hi. A paa in a awmmul teng botin, ling tungah phak hi. No a neih uh ciangin leh a note hong let deuh ciangin a paa in a mulnel teng a kha tawh zapkhia a, a note lingtungah omsak hi.\nTua khit ciangin a note a bu sung pan sawn khia a, len kisinsak hi. A note in a kha uh zap uh a, len kisinna hipah uh hi. A note vansang lamah pua to-in tua pan khiasuk hi. Tua bangin a sangna lam len ding kisinsak uh hi. A nuai lamah kiasuk leh zong leilak a tuk ma-in a paa in na pang a, tua bangin pua to kikik hi. Nang zong Pasian in lenkhiat ding hong kisinsak nop manin na om kipna na buk sung panin hong sawnkhia thei cih phawk ni.\nMuvan lai khansau uh hi: Muvanlaite pen kum 70 sung bang nungta uh hi. Kum 40 a phak uh ciangin teek uh a, thakia uh hi. Tua bang hun ciangin a sangna lamah lengto uh hi. Mun muanhuaina munah a cinte suang tungah taatkhia uh a, a multe botkhia uh hi. Ni 70 sung sawt a, tua hun sung teng anne ngiat lo uh hi. Ni 70 a cin ciangin a cinte uh hong po kik a, multhak zong hong po khin hi.\nHih panin muvanlai in khansawt ding amah leh amah kikepzia na nei cih kimu uh hi. India gamah leii cancer, gawl cancer leh kamsung cancer tam mahmah hi. Tuate pen nekna, dawnna, muamna pan vive hi a, tuate in mihingte hong khantomsak hi. Vasate nangawn amau leh amau kikemzo uh ahih leh Pasian mel a sun mihingte ei leh ei kikepsiam huai mahmah hi. (Zosuan Tuailai Khawmpi sung April 24, 2015 nitak a thugen a kitomlak hi, GS Pau, Tedim Thukizakna Lai July 2015) Rev. Dr. J.M. Ngul Khan Pau – Zomi Daily\nPrevious: Geel geel tu gipgiap ~ Evan. Suangh Dal\nNext: US Tulsa pan Pa Lang Za Khai (Tungzang, Hatzaw) in hongnusia


url: =Malaysia kumpi in North Korean Ambassador pa agampan hawlkhia ~ ZD :: ZOMI DAILY\nposted on 4 March 2017 at 11:21 pm UTC+9:30 Lomkholna: Malaysia, News, Sawltak, World\nKim Jong Nam ki suamlupna vai hangin Malaysia gamsung aom North Korea Embassy ah asemlaitak ahi Ambassador papen Malaysia kumpi in agampan in hawlkhiatna nei uh cih CNA pan kiza hi.\nA hawlkhiatna ahangpen Latin lai in “persona non grata” akici, Manglai in “person not appreciated” ahihi. Zolai in adeihhuailo mikhat ahih manin, Malaysia kumpi in ahawlkhia cihding himawk hi. Kim Jong Nam sihna vaitawh Malaysia leh North Korea gamnih kikal nawngkaina piangsak ahih manin, Malaysia kumpi in tuni Saturday (Mar 04) ni in hawlkhiatna thu apia uh ahihi.\nMalaysia Foreign Minister Anifah Aman in Press Release sungah agenna ah North Korean Ambassador papen Malaysia gampan in tuzawh nai 48 (ninihsung) in aki hepkhiat kulding citamawk hi. Malaysia Foreign Minister in thu piamawk ahih manin 04 March 2017 nitak 6pm hun akipan nai 48 (48 hours) sungin Malaysia gampan in apaikhiatloh phamawh hita hi.\nNorth Korean Ambassador pa minpen Kang Chol hi a, tuni Saturday nitaklam 6pm hunin Malaysia’s Ministry of Foreign Affairs uliante tawh kimuding in Summon akipia hi a, pailomawk ahih manin Malaysia gampan in hawlkhiat atuak ahihi.\nGamnih kizopna makai “Malaysia Deputy Secretary General for Bilateral Affairs of the Foreign Ministry” asem laitak ahi Ambassador Raja Nushirwan Zainal Abidin tawh nitak 6pm in kimuhding akigensa cihi. Ahi zongin North Korean Ambassador pa pen pailo bekthamlo, Embassy panin Senior Officials khatzong paisaklomawk ahih manin, Malaysia kumpi in hawlkhiat athuaksak ahihi.\nAki muhkhopding vai uhzong thudang hilo a, Kim Jong Nam sihna vai mah aki kumding uh ahihi. Ambassador pa’n Kim Jong Nam sihna vaitawh Malaysian Police te mawhsak mahmah hi. North Korea te’n Kim Jong Nam sihna zongpen “VX nerve agent” akici Chemical Weapon hangin asi hizenzen loding a, lungtang sigui kitatvat “Heart Attack” tawh asi hiding hi ci’n Malaysia te mawhsak uhhi.\nMalaysia Authorities te ii Postmoterm bawl, misiluang khei in asihna akankhiat Result pen umnuamlo pongmawk uhhi. Tuaban ah North Korean Officials te kihello in, aluang kikhei ci’n Malaysia kumpi thunei te mawhsak lailai hi.\nTuavaiteng hangin Foreign Ministry in Tuesday ni in Ambassador Kang Chol papen Summon khin uh a, Malaysia kumpi amawhsakna te thumna Written Apology hongnei in ci’n thupia uhhi. Tuani 10pm ma in nong zaksakkikkei peuhmahleh Malaysia Government in agam adal nadingin semding hi ci’n gen uhhi.\nTuazawh ni 4 bang cingkhin himahleh thumna neinuamlo in, bangmah thu zaksakna zong neilo hi. Tuahang in Malaysia kumpi in “persona non grata” ci’n a tangko khia uh a, ahawlkhia uh ahihi.\nNorth Korea leh Malaysia gamnih vai zaknop semsem, lunglut huai semsem mawk ei. Bangciang hongtung uhdiam? North Korea gammakai pipa Kim Jong Un zong alungtom, asinsia mahmah leh gamtatsia mahmahkhat hisawnsawn mawkven….. ZD Sawltak #zomidaily\nPrevious: Lonely Planet te “Top Ten Countries” sungah Myanmar kihel ~ ZD\nNext: Philippines ah ngawngtan athuak Germany gammipa luanghawm ki mukhiata ~ ZD


url: =Singlamteh Ciaptehna: Kipatna leh Thupitna ~ Rev. Fr. Damian Dal :: ZOMI DAILY\nposted on 9 June 2015 at 10:30 am Lomkholna: Article, Biakna, DamianDal\nSinglamteh Ciaptehna: Kipatna leh Thupitna\nSinglamteh ciaptehna (the Sign of the Cross) ihbawlna thu tawh kisai in, hongkipat khiatna thu leh, athupi’t na thu pawlkhat ihki kumding hi.\nAD 144 kum in, Antioch Khuapi a Siadawpi asem ahi, St Ignatius in amasa pen in, hongpankhia ahihi. Amah in, Christian akici Christu Jesu a ummi te khat leh khat kitheihnading, Jesu Topa a umlo mite lak ah, Christian ahihna uh, alahna dingun hongbawl khia hi. Lamkhatpan in genleng, Jesu Topa asanglo mite lakah, Christian te kiciaptehna ahihi.\nAD 196 kum in, Pawlpi sungah Pa masa khat ahi, Tertullian in agen na ah: “Ei Christian te in, koikoi ah pai in, koimun koimun ah ih oma, ciahin kuanin, zin in vakin ahizongin, ne in dawnin, silhin tenng in ahizongin, ihlum a ihtho zongin, Singlamteh ciaptehna bawllo in, ih omkei hi. Tua ahih manin, na khatpeuhpeuh nakipat ciangin, Singlamteh ciaptehna tawh panin, Sianglamteh ciaptehna mahtawh nakhup tawntung ding uhhi. Tua Singlamteh ciaptehna sangin ahoihzaw bangmu nahi hiam? Tua Singlamteh ciapteh na in, na nasepna khempeuhah lauhuaina nangawn pan hongdal ding hi. Tua ahih manin, nata natanu te uhzong, hih thumanpha napia sawn ta un,” ci hi.\nHi thute ihet ciangin, Singlamteh ciaptehna pen AD 144 pek in, Christian taktak te in nazangkhin hi cih kimuthei hi. Singlamteh ciaptehna ii akhiatna pawlkhat ih ensuklai dinghi.\nSinglamteh ciaptehna in:\na) Christian te kiciaptehna ahihi (cf. Mangmuhna 22:4).\nb) Christian te khat le khat kipumkhatna, Singlamteh puakkhawmna lim ahihi (Cf. 1Cor 1:10).\nc) Topa Jesu tawh Singlamteh apuakhawm ihhihna thu phawktawntungna ahihi (cf. Lk 9:23).\nd) Singlamteh tungah Topa tawh sikhawmin, Singlamteh tungah hongsi in, athokik Topa tawh athokikding Christian mi khat kahihi, cih teci panna ahihi (Col 3:3).\ne) Christian te ii Leitungvangliatna leh dawimangpa vangliatna te khempeuh tungah ihgual zawhna Lan akhai den ih hihi.\ng) Tothum Pasian Khat ka umtakpi hi, ci a upna kiciamna zong ahihi (cf. Mt 3: 16-17; Mk 1:10-11; Lk 3:22; 1John 5:7).\nAD 386 kum in, Jerusalem khua pi a Siadawpi asem ahi, St. Cyril in hibangin nahilh hi:\nSinglamteh tungah kikhaina tawh thahna athuak Topa pen zumpih ngeikei ni.Tua Singlamteh in eite kiciaptehna hiden ta hen. Mun khempeuh leh hunkhempeuh te ah, nakhut uh zanin hangtakin na taltung uh ah Singlamteh ciaptehna nabawl ding uhhi: Anne in ahi a, tuidawn in ahizongin, pusuak in ahi a, tumsuk in ahizongin, lumding in ahi a, thokhia dingin ahizongin, khualzin ding ahi a, tawlnga dingin ahi zongin, Singlamteh ciaptehna nabawl dending uhhi. Tua hi leh Singlamteh hangin, gualzawhna kumpi akhu, Topa lim le mel amu dawimangpa leh ama nasepna khempeuh te in, lau in, lingdinga, amaute nangkiangpan in taikhiading uhhi.\nPrevious: Hong it aom hiam? Na hau hiam?\nNext: Beh bulphuh luatna ~ Gin Kam Lian


url: =U pen numei tawh kisai :: ZOMI DAILY\nU pen numei tawh kisai\nposted on 22 August 2018 at 12:25 am Lomkholna: Family, News\nInnkuan sungah u pen numei icih pen a nihna ih nute ahih mah bang un naute adingin Pasian hong piak thupha ahi uhhi. Naute in amuan mahmah u pen numeite ahih mahbangin nute in zong amuan mahmah u pen numeite ahi uhhi.\nNaute adingin kiniamkhiatna athuak mahbang un, innkuan sung adingin tui puanpi khat hi, kici thei hi.\nInnkuan sungah u pen numeite a cihtak vualeh naute adingin a et-tehhuai u pen numei suakding uh a, innkuan ii thupha zong suakthei uhhi.\nInnkuan sungah u pen numeite in naute ading ahoih ngaihsutna nei uh a, naute ii siatna leh hoihnate khempeuh nu leh pa mahbangin thuakthei uhhi.\nNeek leh dawn lamtawh kisai naute ading deihsak zawkna lungsim nei uh a, vanzat lam tawh kisai in naute ading deihsak zawkna hangin a deih uh ngah zolo thei uh a, hehpihna lungsim aneite ahi uhhi.\nAkisap leh zong innkuan ading neek leh dawn, silh leh teen akipan nu leh pa mah bangin sukvak tovakin zong uh a, naute ading pilna deihsak zawkna hangin amau leh amau kiniamkhiatna lungsim anei u pen numeite mah ahi uhhi.\nAnbuuk lam tawh kisai vai khempeuh leh nu leh pa, naute ading silh leh teen neek leh dawn akipan lunghianglo takin a sepsak u pen numeite mah ahi uhhi.\nPawlkhate innkuan sung en lehang naute deihsak zawlua liangin nungak hampi a suak u pen numeite mah ahi uhhi.\nInnkuan sungah u pen numei cihtak anei naute lam panin “NU” taktak nih nei uhhi kici thei hi. Innkuan sungah u pen numeite icih pen a nihna ih nute ahi uhhi.\nInnkuan sungah u pen numei cihtak khempeuh in naute ii kha muanna anglum khat hi a, naute ii lungsim ngaihsutna zong nu leh pate sangin telsiam zaw uh a, hehnem thei uhhi. Hehpihna lungsim anei u pen numeite ahi uhhi.\nInnkuan sungah u pen numeite a cihtak vua leh nute ahih mah bang un, nute mah bangin naute tungah seploh aphamawh Tavuan sem zo a, kiniamkhiatna lungsim anei u pen numeite ahi uhhi.\nInnkuan sungah u pen numei citak a simmawh bawlte nute zong a simmawh bawlna hi cih phawk gige in.\nUpen numei ih cih pen nakhempeuh ah ih te mah bang in thukhual in anau te ading bek ngaihsun in om den hi.\nUpen numei te pawlkhat te en lehang asanggam anau teng aneu akipan cingin kem a, sangna ngawn kahkha lo in anau te pil na sin in om hi.\nLungdam, upen numei anei ten azahtak siam te dingin Topa’n thupha ong pia hen. via Cin Khawm Mung\nPrevious: Ha Siavuan te’n bangsem hiam? ~ Dr. Kaipi\nNext: Na nuntak sungin… te khem kei in\nThuthak tomkim ~ The Tedim Post (02 Sep)\nMyanmar Gam Kumpi Kua Hiding Hiam?\nTukum ZDF te’n ih Zomi gam apuahna maan leh athu\nMalaysia, PJ sungah mawtawhawl khat ii agitlohdan Viral Video\nKhangthak Tualgal ~ Lian Tuang\nAustralia gamsung ah phalna neilo agukom lakah Malaysia gammi tampenpen (mi 62,000)


url: =Ka phawkkhak velval kanu kam – 3 :: ZOMI DAILY\nposted on 20 November 2014 at 2:44 pm Lomkholna: Article, Paukhankap\nChirstmas hongtun kuan ciangin kalawm tengin puanthak hong silh ngeingai uh hi. ‘Nu aw kalawm te zong a nu te’n puanthak leisak hi ven…keizong deih tak ing ei…’ ci-in kanu kiang ah kagen leh,\n“Amau a Nute un a deih bangbang leisak zo mah lo dia… a Ute uh gamdang ah sum thalawh a om uh hi ven!Nalawm te nuntak dan leh ei nuntak dan kibang lo-a… ei zong na U te adam kim hi le….,” ci-in kanu a khi hongluang!\nSangsum pia zolo teng tansi ciangin amai ah hongpai khia sak in hong kigual sak zelzel hi. Sum kidong simin pia pahpah zolo kahih manin sangnaupang teng mai ah ka ding kha den hi. Kanu kiang ah,‘ Nu… kei sangkah nuam nawn kengh…sangtawp nuam ta ing’ kacih leh kanu in,\n“Maizum in si ding hi leng ka sih zawh sawt ta in teh…Ei zong nidang ciangin ih piak baihzawk deuh hun hong om sam in teh, thuak teitai lai phot in,” hong ci!\nKhat vei kaom muan in kanu khut-a meimapawn ka phawksak vat hi. ‘Nu bangcia na khut aa meimapawn hihzah takin lian ahia’ ka cih leh,\n“Zankhat, zankim pi-in ‘nu kadang keu’ nong ci hi. Tui la-in innnuai ah katuak sut kal in ih khekhuan a kakoih meikhuat na tuanpuk kha hi. Kong kahtoh kik ciangin nakiim teng meikuang tawh na kidim khin in nang kong lak khiat na-in ka khut mei-in hong kang hi,” hong ci!\nKa nasepna pan in khat vei cina sa-in ciah ing. Inntun ciangin kaci sa lua ahi manin lupna tung ka kiden nasuak hi. Ka khanlawh ciangin zankim nahi ta-a, ka dangkeu lua in, tho to-in tuidawn dingin anhuanbuk lam ah kapai leh ka lu-am in katung zo kei hi. Inn ah kaci anat ciangin kanu in,\n“Kap…na dang akeu hiam…tui na duh hia…niangtui kong bawl sak zaw tam leh?Bang neekngap nai aa…na lunggulh aom leh hong gen in maw….?” hong cih te kabil kakha ah kaza a, kanu kasam kha hi.\nKa nasepna boss te-in nikhat Ansai minthang khat ah hongpai pih in, an hong nekpih hi. Meh bekbek pen kamothersday sabuai uh dim hi. Ka nek kawmkawm in kanu hong gen ngei,\n“Mundang leidang tung in anlim tuilim na ne zongin ih nuntak na te mangngilh kha peuh mah kei in maw!An neng kaisak pekpak ke’n la, na khamval ding buh ahi zong meh ahi zongin la se kei ing. Ei pen mi tawh kibang lo hi hang,” hong cih!\nNitak khat kanu tawh phone panin ka kiho laitak un kalawmpa nasem hongciah lian hi. ‘Zawl…tuni ka birthday ni hi! Hiah KFC leh Beer…Lungdam Dih ni,’ ci-in sabuai tung ah nek ding leh dawn ding hong koih phei aa, kanu in,\n“Ko tuni na u te tawh anne khawm in ih aklui khat na go a, tua buhciim in ahuan hi ve ung! Nang zong hong om le cin ut tak ing ei” hong ci!\nPrevious: Vondeih Kep Ding – 3 (Pau Khan Kap)\nNext: Florida State University ah thaukapna piangleuleu, mi 2 si


url: =A Thu: Zomi Khawmpi USA 2014 Media Committee pan Lungdam kohna\nDear ZIUSA EC, State tuamtuam pan Zomi Innkuan makai khempeuh, Pawlpi tuamtuam pan Sia te leh Zomi Khawmpi hongpai/hong paizo lo akuamapeuh,\nJuly 3~6, 2014 aki bawl Zomi Khawmpi USA 2014 pen akuamapeuh thungetna hang in, gualzo tak in bawl in, cidam lungnuam in, i omna inn-phual ciat zuan kim theitek ihih man in, i biak Pasian minphat masa hang.\nHih Zomi khawmpi hunsung in, Khawmpi limtak in i bawlzawh na ding in, committee tuamtuam ki khen in, tua committee te khat ahi, Media Committee in, hanciam tak in, a theihna te uh, a siamna te uh itsiit lo in hong zang in, leitung mun tuamtuam pan ‘Live’ in et thei ding, Zomi Khawmpi tangthu ciapteh nading in ZomiInnkuanMeida Youtube Channel ah, ahunhun in ki record ahihi man in, Media Committee member mimal akuamapeuh tung kilungdam mahma hi.\nKhawmpi akipat akipan, atawp dong, Biak-inn hong zangsak FGA of Tulsa te tung, ki lungdam mahmah hi. Tuabek thamlo, camera, switcher media tawh kisai van khempeuh itna leh veina tawh hongzang sak, FGA of Tulsa pawlpi kem Senior Pastor Rev. Siama Niang, Associate Pastor Rev. Pau Mung, Rev. Dr. Dam Suan Mung (Sia Mungtawng) leh FGA pawlpi media group, FGA pawlpi mi khem peuhtung naakpi tak in lungdam hi. Minam na itna te uh leh, minam ading nasep, nabawlna te uh Pasian in azah tampi in hongthuksak ta hen.\nTuamah bang in, Khawmpi ni masa ni July 3, 2014 (Thursday) nitak in ZBCM media vante leh Biak Inn, phaltak in hongzang sak Rev. Kap Khan Mang leh pawlpi mi khempeuh tung lungdam mamah a, media hongletsak ZBCM pawlpi media group te tung, Zomi Khawmpi Media Committee pan lungdamna kong theisak uh hi.\nZomi Khawmpi USA 2014 kibawl zawhna ding in, avai hawmpi ZIUSA president Pu Go Sawm Khup leh asep pih EC akua mapeuh tung lungdam mahmah hi. ZIUSA President leh EC mimal in, Khawmpi Media tawh kisai vaihawmna khempeuh, thupi tak leh muan na tawh Khawmpi Media Committee te tung nongneih man unzong angtang ki lungdam mahmah uh hi. ZIUSA President leh EC akua mapeuh in, a hunhun in akisam bang in, ma nongpan pih man un zong kalungdam mahmah uh a, vaihawmna khempeuh zong picing mahmah in, thupha ngahhuai kasak na uh zong, lungdam ko kawm in, kongtangko beh lai uhhi.\nTuamahbang in, Zomi Khawmpi hongsim, zin leh leng do, ZIOK president Pu Mang Sen leh asep pih ZIOK EC khempeuh leh veng hausa teng tungzong lungdam leh thupi kongsa mahmah uhhi. Pasian in thupha hongpia ta hen.\nState tuamtuam pan Zomi Innkuan makai te, Pawlpi tuamtuam pan Sia, Zomi khempeuh te, online Ustream “live” tungtawn in thahongpia akua mapeuh tung ah lungdam mahmah hi.\nKhawmpi hunsung in, nisim in media tawh ki sai panmun hong la, Media Committee te tung, lungdam mah mah hi. Hun le ni, tha le ngal tawh, ma hongpang ka seppih, kavai hawmpi Media Committee teng tung ah, ka lungdamahmah .\nAki sap hunhun in, lawm aw honghuhpak ve ci a, thumang tak a, hun tom no sung ahi zong, mankal sung ahi zong in, Camera hong letsak, photo honglaksak, honghuh khangno akua mapeuh tung, Khawmpi Media Committee mintawh, lungdam kong ko uh hi. No huhna te uh ki lungdam mahmah hi.\nZomi Khawmpi Media Committee\nPu Gregory Kap Suan Lian (RC/ZOMI TV) : Director (Video), Editor, Camera\nPu Tual Sawm Lian (Seven Day/ZOMI TV) : Camera\nSiapi Suumpy (FGA Media/PTM/ZOMI TV) : Chief Video Editor\nSia John Khualpu (MMC/ZOMI TV) : Camera\nSia Hau Mung (ZBCM) : Assistant Video Editor\nSiapi Paupi (FGA) : Director (Sound System, Camera)\nSiapi Kaptawng (FGA) : Director (Sound System, Camera)\nSia It Lal (ZBCM) : Sound System Technician\nSiapi Hau Lam (ZBCM) : Director (Sound System)\nSia NL Sang (FEMC/ ZOMI TV) : Director (Sound System, Photographer)\nPa Nuunpi (ZBCM) : Official Photographer\nLianpu (EBC) : Camera\nLawm leh gual seppih bawlpi te, Zomi Khawmpi USA 2014, Pasian hongpiak siamna, pilna te gam leh minam ading, leitung buppan pan et theih ding in, International level in i sepna pen lawhcingmahmah hi ci-in Khawmpi Media Committee mimal khatciat zong, khat leh khat i kipahtawi lailai hi. Zomi te media lam ah advance mahmah leh mawkmawk lo ci in tha la in, hongtung ding kumtampi te ahzong, mapang khawm ciat ni.\nAgim atawl akua mapeuh Pasian in thadimna thupha te hongpia ta hen.\nLungdam na lianpi tawh\nZOMI Khawmpi USA 2014 Media Committee teng tang’\nGregory Lianpu (Director, Khawmpi Media Committee)


url: =Tong Luansiam Lia Zozam – 11 ~ Hau Za Cin :: ZOMI DAILY\nposted on 26 August 2011 at 10:06 am Lomkholna: Article, Hauzacin\nTong Luansiam Lia Zozam – 11\nNino ni nitak lamin theihkholh loh in Zozam pasal hong tungvat a, a tuanna Jeep tung pan a zi damloh thu a zak ciangin a kawngtem leh a pistol zong suah man nawnlo in a moto tung pan a lengkhia hi. A inn lam uh zuanin hong tai veva a, a it mahmah a ngaihno Zozam anglai hong pomta hi. Zozam in a pasal a muh ciangin lamdangsa in a dingtoh vat leh a khe langkhat kho nailo ahih manin pialkhangah Banla luang bangin a puk demdam hi. A pasal in kunsuk in a pum pan pomcip in a phongto a, a tha kiamlua ahih manin Ak op bangin a zang velval hi.\nZozam tawh nitak ann nekhawm in a pasal zong lungnuam takin Aklui guh kheuh ziahziah a, Zozam zong a it a ngaih a pasal hong tungta ahih manin a khe bawk zong a kiam hanhan tawh a kibang hi. A taktak in bel a khe a nat ngei mah in na lai a, a thuak nopzawta cih bek ahi hi.\nA zingsang ciangin Zozam khebawk ensak dingin a pasal tuanna Jeep sum tampi tawh cial uh a, Cikha Hospital ah a puak uh hi. Hospital ah a kem Nurse te leh Doctor te in limtak a puah, a bawl khit uh ciangin Cikha Hausapa inn ah sun ann ne in nitak lamin khualam zuanin Jeep mah tawh a ciahkik uh hi. Inn a tun uh ciangin naupangte in Jeep ging a zak uh ciang a dawn dingin na delh ngeingai uh a, khuamual ah a kibiingtuak uh hi. Zozam in a lukhu tunga Heisapak tuk liatluat kawm in Jeep sung pan Muamkhum a hawng sante naupangte kiangah hawm ziahziah a, naupangte zong a khut uh Lawital tui bual khin tung bang mahleh sil sese loin Muamkhum hawng kheh in naptolh dekdek in a tawp pah daidai uh hi. Jeep gim nam kawmkawm in a khekhap zui in ciah uh a, khuasung a lut uh ciang nitak kikhopna ding Biakinn dak a ging lian hi.\nKikhop tawp ciangin Nupite thungen khawm dingin (Zozam veh kawm zong hipah) hong lut uh a, thuk tunga niangbel sunga tui zong a so nuam in ging susu ta ahih manin Niangteh leh Thangkhuai khah suk in thunget khit ciang dawn dingin a so sak kikal un thunget khopna hun nuamtak a zang uh hi.\nZozam pasal in Zozam khe nat a theihlohpi a hong ciah ahih dante khawng holim kawmkawm in zan hong sawtta ahih manin Aksi lak ah minthang Siguk zong khuagal mualdawn tungah kibungbutun suk vevaw ta ahih manin a kikhen phot uh hi. Nopna dahna, natna satna ah a kidelh Zomi te Topa in thupha pia a, zingsang a thawh hun ngei mah uh pelhlo in a tho ciat uh hi. Thahatna a piapa in mite adinga kizang tha leh ngap guaksuaksaklo hi cih hong phawksak hi.\nPrevious: Tong Luansiam Lia Zozam – 10 ~ Hau Za Cin\nNext: Tong Luansiam Lia Zozam – 12 ~ Hau Za Cin\nDeihsakna taktak leh ahoih ngimna ~ Khup Lian Thang


url: =Zankim Gamdaih Kim Laitakin | Zomi Lyrics Directory :: Zomi Music and Songs Zankim Gamdaih Kim Laitakin | Zomi Lyrics Directory :: Zomi Music and Songs\nZankim Gamdaih Kim Laitakin\nEdmund H. Sears (1810-1876) Richard S. Willis (1819-1900)\nHih la kisa lo-in Lungdambawl hun bei ngei lo hi. Hih la sak loh-in Christmas cingtaak kibawl thei lo hi. 1849 kuma a kikhetkhiat cil-a kipanin hih la kihel lohna labu cih bang om lo mai hi. Christmas la lak-a American-te’ phuah a masapente lakah khat hi ci-in kiciamteh hi. Hih laphuakpa Rev. Edmund Hamilton Sears pen America gam Sandisfield, Massachusetts ah April 6, 1810 ni-in suak hi. Harvard Divinity School ah pilna sina, 1837 kumin a sangkah zo hi. A nuntak sungin Massachusetts sunga Wayland, Lancaster, leh Weston khuate ah Unitarian pawlpi neu pawlkhat kemin pastor sem kawikawi hi.\nUnitarian khat in i Topa’ suah hun lai-a thupiangte hih bangin la-a a phuah theih lamdang kisa hi. Ahi zongin Sears pen a minin Unitarian hi ponga, a upna taktak Trinitarian hizaw hi, kici hi. Zeisu Khazih Pasian ahihna um takpi-in a pulpit mahmah panin gen mun mahmah hi, kici hi. A sih ma kum khat lai-a a gelh Sermons and Songs of the Christian Life sungah kilang mahmah hi. Ama’ genna ah, “Kei bel unitarian pawlpi ah khangin tua pawlpi sangte ah pilna ka sin hangin Khazih Pasian a hihna umin ka hilh den hi” ci-in gen ngiat hi.\nEdmund Sears in a nuntak sungin laibu tampi gelh-a, Regeneration, Foregleams of Immortality, leh The Fourth Gospel, the Heart of Christ cihte minthang mahmah-a bu tampi kikhen hi. Ahih hangin hymn dawng nih bek phuaka, a nih-in Christmas la vive ahi hi. A phuah masak pen bel Harvard Divinity School ah sangnaupang ahih lai-a a phuah hi-in, “Calm on the Listening Ear of Night” kici hi. Hih “Zamkim Gamdaih Kim Laitakin” zah-a a kizelh luat loh hangin hymn bu tampite ah kihel-a tuni dong mah-in kisasa lai hi. Tua la a phuah zawh kum 15 cianga a phuah hih la, “Zamkim Gamdaih Kim Laitakin” tawh kihuang mahmah hi.\nHih la, “Zamkim Gamdaih Kim Laitakin” bel Christian Register sungah December 29, 1849 ni-in kisuaksaka, vantung mite’ taangkona ah haksatna tuamtuam kawmkala mite’ tungah Pasian’ nopna leh angvaanna a kibulphuh late’ lakah a masapen pawl ahi hi. Hih la a kiphuah laitakin America gamah buaina lianpi a tun laitak ahi hi. Saklam leh khanglamte a thu uh kituak thei lo-in, tua zawh kum sawm sungin tual-gal piang takpi hi. Tua hun lai-a industrial revolution hangin New England ah buaina tampi piang hi. California ah kham kimu ahih manin mi khempeuh tua lamah a tai hehu lai “forty-niner” hun zong hi sawnsawn hi. Hih lamalte ah tua bang buai zelzulna hanga gimna thuak mite in vantung mite’ taangkona aw a ngaih nading uh hanthotna kimu thei hi. Taang thumna bangah, “Leitung nuntak vangik nuai-ah, vangik lel-a awnte” in “Vantung la ngai dih un” ci-in hong sam hi. A nunungpen bangah,\nHih la-aw “carol” kici a, America gamah 19th century lai-a musician minthang mahmah khat ahi Richard S. Willis in a phuah ahi hi. Willis bel February 10, 1819 ni-a America gam Boston, Massachusetts a suak ahi hi. May 7, 1900 ni-in Detroit, Michigan ah si hi. Germany gamah laphuah dan kum guk sung sin ngei hi. Tua lai-ah “Ngai Un! Vantungmi’n Lasa” cih la a aw a phuak Felix Mendelssoln (1809-1847) tawh kimeltheih uh hi. Germany gam pan America gamah a ciahkik khit ciangin New York Tribune ah music critic sem hi. Church Chorals and Choir Studies (1850), Our Church Music (1856), Waif of Song (1876), leh Pen and Lute (1883) cih laibute gelh hi. Hih la-aw bilbel pen a tungin “See Israel’s Gentle Shepherd Stand” a cih la ading-a kizang la-aw ahi hi. Ahi zongin Edmund Sears’ phuah lamalte tawh a kibulh ciangin kituak mahmah a, leitung buppi ah a kideih la hong suak hi.